text:
Aktividatnan di Ride for the Roses den di-15 aña repartí riba fin 2018 i hinté 2019
KOMUNIKADO DI PRENSA
Dia 11 di òktober 2018
Estreno di ‘Bohehian Rhapsody’ dia 1 di novèmber na Cinemas
WILLEMSTAD – Djaweps a atardi den kurá di e patrosinador prinsipal Orco Bank, direktiva di fundashon Ride for the Roses a duna prensa, patrosinador i voluntarionan un idea di e aktividatnan ku tin den tapara pa e di-15 edishon di Ride, Sail, Swim & Walk for the Roses, Spinenergy inkluso, ku djadumingu 27 di yanüari 2019 konosé un momento kulminante. Miéntras ku e ekstoso akshon Standing Order 1500 km ta sigui, e próksimo aktividat ta e anochi di sine djaweps dia 1 di novèmber awor. Pero, durante sobrá di e aña di hubilo 2019 tambe tin aktividatnan planiá.
Fundashon Ride for the Roses Curaçao
RFTRC a start na 2005 ku e meta prinsipal pa sostené Fondo Prinsesa Wilhelmina (PWF) finansieramente. E instansia aki por usa e yudansa bon pa e sigui atendé ku pashènt di kanser i nan famia. Esaki a krese te bira e evento anual mas grandi pa rekoudá fondo na Kòrsou. E último añanan a logra semper pa rekoudá alrededor di mei mion florin pa e bon kousa, i esei ta bai p’e minimalmente atrobe den e aña di hubilo. Ya pa di tres aña Robbin Martina ta presidí e direktiva ku sosten di sekretario Benno van Leeuwen, tesorero Jim van Luipen, visepresidente Curd Evertsz, i ademas Geert Bijlstra, Raoul Hooftman, Maria-Helena Seferina, Arthur Rosaria, Stephan Veen i e relashonista públiko Frans Heiligers. Komo stazjèr e aña aki tin Stef Munsters.
E pelíkula Bohemian Rhapsody
E promé parti di e programa di aktividat ta presentashon dia 1 di novèmber awor di e pelíkula Bohemian Rhapsody, ku un dia despues nan ta estrená na Merka. Ta trata di un pelíkula biográfiko tokante e banda Britániko di rock Queen ku e legendario kantante Freddy Mercury. Dia 5 di sèptèmber 1946, Farrokh Bulsara a nase na Stone Town, na Tanzania. Despues ku el a muda pa Inglatera su pashon pa músika a bira bisto. Su koleganan studiante Brian May i Roger Taylor tabata en buska di un kantante pa nan banda. El a ofresé pa e bira i esei a resultá den e banda Queen. Farrokh a kambia su nòmber pa Freddy Mercury i e banda a kuminsá komponé piesa. Despues di seshonnan largu di grabashon pa Bohemian Rhapsody nan a bisa e banda ku e piesa aki ta dura muchu i nunka e no por bira un éksito. Kontrali a sosodé. Queen a bira un di e bandanan di rock mas grandi na mundu ku a logra hit un tras di otro. Na 1985 e banda a presentá ku éksito na e legendario konsierto di Live Aid. Nan a konstatá ku e kantante Mercury tabatin aids. Dia 24 di novèmber 1991 el a fayesé na Londres.
E benta di karchi na rason di 50 florin pa persona pa e sine Bohemian Rhapsody pa e presentashon di dia 1 di novèmber mitar di 8 di anochi den The Cinemas na Otrobanda, ya ta aden. E karchinan ta optenibel serka miembronan di direktiva di RFTRC, Van den Tweel Zeelandia, 24 uur uit de Muur na Santa Maria i Mensing’s Caminada.
Dia 27 di yanüari 2019
Riba djadumingu dia 27 di yanüari 2019 ta antisipá atrobe mas ku 10.000 partisipante na e diferente elementonan di Ride, Swim & Walk for the Roses. Anke e tin elemento di deporte, e idea ta mas pa atraé mas tantu hende posibel ku tur ta kontribuí nan granito.
Mainta tempran e miles di kanadó ta kuminsá na Awasá pa sea via brùg di ponton Emma òf e brùg haltu Juliana kana den e kayanan di Punda, Pietermaak, Marie Pompoen pa yega Mambo Beach Boulevard. Famianan kompleto ta tuma parti. Djis despues e koredónan di baiskel ta kuminsá pa e diferente distansianan, riba kaminda i tambe un ruta pa mountainbike. Nan salida i final tambe na ta Mambo Beach Boulevard. Pa mediodia e landadónan ta bula na awa na bahia Jan Thiel pa bai e playa di Mambo Beach Boulevard. Na e playa aki e tan popular Spinergy ta tuma lugá: un aktividat deportivo riba spinningbikes kaminda empresanan por kompetí ku otro konopando e prestashonnan deportivo na rekoudá fondo.
Akshon den e aña di hubilo
En konekshon ku e aña di hubilo direktiva ta hasi un apelashon riba persona i instansianan pa bini dilanti ku ideanan grasioso pa tene mas evento ‘... for the Roses’ durante e aña di hubilo pa asina rekoudá mas fondo. Despues di a studia e proposishonnan, direktiva di RFTRC ta drenta den kontakto ku e organisashon en kestion i ora yega na un akuerdo e evento por apliká e agregashon ‘... for the Roses’. Por ehèmpel, tin e plan pa un ‘Golf for the Roses’ dia 20 di yanüari 2019; na su debido tempu lo suministrá mas detaye al respekto. Tin mas idea aden kaba, manera pa un ‘Zumba for the Roses’ i un ‘Fashion for the Roses’. Di e manera ei RFTRC ke mantené e atenshon durante henter aña riba e bon kousa. Persona i instansianan ku ke mèldu e evento ku nan tin pensá ‘… for the Roses’, por repasá tur e detayenan, inkluso e kondishonnan, riba e website www.ridefortheroses.net di RFTRC.


c: text/html

text:
Museo di Instrumènt Musikal ‘Juan Rosales’
Seri di Herensia Kultural
Simplemente ta asina ku den un kas na Skalo tin un tesoro na instrumènt di muzik, disko di durashon largu i sinta magnetofóniko (kasèt) ta para bai atras. Nan doño José Rosales, ‘Jossy’ Rosales, tin un soño: un museo grandi di instrumènt musikal. Pa antianonan, pa turista- pero prinsipalmente pa hubentut. Ken ta yud’é realisá e soño akí? ‘For sale’ i ‘Te Koop’ tin skibí riba e edifisio enorme di kolo bèrdè ku ta kuminsá na Scharlooweg i ta sigui den e pidasitu kaya ku ta bai kaba te i ku Hotel Mira Punda, kasi yega waf. E hotèlnan chikitu na nos isla ta pasando den tempu difísil i Hotel Mira Punda tambe ta sinti e konsekuensianan di e areglo di visa pa colombianonan. Jossy Rosales (65) tabatin sufisiente plan. Pero e no tin gana mas di tin di atendé ku tantu trámite burokrátiko. E yu hòmber akí di un tata venezolano i un mama arubano a disidí di laga e plannan ei bula numa. E ta bai ku ‘penshun’. ‘Mi ke pinta, toka, kanta i skibi un buki. Pa eseinan mi tin muchu tiki tempu awor akí.’ Pero e lucha pa e logra mira un museo sí e no ta entregá. Ku loke benta di e edifisio produsí e kantante akí lo ke kumpra òf traha un edifisio mas grandi. Esei ta bira e lugá nobo pa akomodá e museo di su soño. Pasobra awor akí e instrumèntnan musikal ta partí den kuater kamber den e edifisio na Scharlooweg. Gewoon asina riba flur, riba rèki na muraya òf kologá na pida kabuya. No tin informashon skibí serka nan, pero sí un guia bibu pa splika. ‘Aki ta kaminda tur kos a kuminsá’, Jossy Rosales ta bisa mustrando un tela na muraya. ‘Afrika. Kontra nos gustu nan a trese nos Kòrsou. Komo katibu i sin instrumènt pa toka muzik. Mira, esei ta stul di un ‘shon’. Skucha. Esaki ta mi historia. Asin’akí kos a bai. “Shon, mi por haña e barí di salu bashí ei?” e katibu ta pidi. I un poko despues. “I e kueru akí di kabritu?” E katibu ta span e kueru riba e barí. El a traha e instrumènt tambú.’ Guia Rosales ta dal un ròfel riba e tambú pa a duna forsa na su palabranan i e ta bati un klabu riba un chapi. El ta supla un karkó. Den un kamber mas aleu tin un baho grandi i algun fió. Orkesta di instrumènt di bog. Instrumèntnan europeo ku a toka obra di maestronan europeo. Rosales: ‘E afrikano no tabata komprendé nada di e muzik ei. E tabatin kustumber di toka tambú. E komposishonnan europeo ei p’e tabata meskos ku un marcha fúnebre. Nan no tabatin ritmo.’ Den un huki nos ta mira resultado di meskla di kultura: un mandolin i un kuatro. E mes muzik europeo pero toká ku ritmo afrikano. Rosales ta mustra un tres, ku ta un kitara cubano ku tres grupo di dos kuèrdè. Ta antianonan ku na añanan trinta di siglo binti a bai traha na plantashonnan di kaña na Cuba a trese e tres Kòrsou. ‘Meskos ku un piano.’
Un salto den tempu i nos ta yega añanan setenta. Elektrónika ta hasi su entrada den muzik. Baho, kitara i mandolin elektróniko, ta tuma lugá di nan ‘antepasadonan’ akústiko den ‘Big Bands’. Kaha di ritmo i èmplifayer ta pèrkurá pa sobrá. Ún synthesizer ta toka muzik di henter un orkesta. Rosales ta kòrda ainda e tempu ku na Kòrsou tabatin mas di djesinku orkesta ta toka. “Hóbennan tabata haña lès di muzik serka fraternan. E tempu ei Kòrsou tabatin hopi músiko ku por a toka tur sorto di instrumènt. Trompèt, klarinèt, hobo, saksofon. Pero durante añanan setenta e orkesta grandinan a disparsé. Bo tabata toka un melodia ku un man tras di bo lomba. Esei bon mirá tabata un atraso.’
Kuantu di e hóbennan djawe sa kiko ta un klarinèt, un fagòt òf un hobo? ‘Muchanan no ta mira e instrumèntnan akí mas’, Rosales ta bisa. ‘Ántes bo tabatin e suarenan na Brionplein. Ei bo tabata mira hende ta supla i karisiá ku un bog kuèrdènan di nan instrumènt den e orkestanan.
Den e museo di su sõno Rosales ta laga muchanan sera konosí atrobe ku tur e instrumèntnan musikal di ántes i di awor. Nan ta deskubrí e bunita zonido di un trompèt, sinti ritmo di un tambú i gosa di e tono limpi di un flùit. Pero ainda no ta asina leu. Por lo pronto e instrumèntnan musikal ta sparsí un aki un aya tur kaminda den e espasio ei na Skalo. Un ‘poor man’s contrabas’ o sea un ‘marímbula’, un harpa venezolano bieu, un akordeon, un raspu, un maraka. Pa e amantenan tin un kamber ku radio i disko antik. Anto tin ademas un kolekshon enorme di longplay, single i disko di 78 revolushon. Na kaha yen. Di muzik latinoamerikano te muzik ruso i di muzik caribeño te muzik europeo. Rosales ke amplia e kolekshon. ‘Mi mesté di yudansa. Un hende ku un kòmpiuter ku ta inventarisá kiko tin. I e ora ei mester atkirí mas instrumènt. For di Suramérika, for di region Caribe i kisas hasta ehemplarnan di segunda mano for di Hulanda’
‘Amor y delirio’, ta título di e bolero ku hopi aña atras Rosales a graba. ‘Unbreakable, 45 R.P.M.’ (revolushon pa minüt) ta skibí riba e single ku a laga graba na Miami. Posiblemente ta presisamente amor i delirio ta e forsa motor ku ta inspirá e konosido bolerista i kantadó di tango akí. Pero ku museo o sin museo, semper lo e sigui okup’é ku instrumènt musikal. Pasobra for di tempu ku e tabata yu na lechi el a tende muzik. No ta pòrnada Jossy Rosales a duna e fundashon pa instrumènt musikal nòmber di su tata, di felis memoria, Juan Rosales, un famoso direktor di orkesta di Kòrsou.
Adrès: Museo Juan Rosales
Bitterstraat 36, Scharloo
tel. 461 7243/560 4202
Dia 18 di mei, dia Internashonal di Museo, lo ta habrí henter dia.
Riba otro dia lo tin di hasi sita pa bishitá e museo akí.
Foto:
Músiko Jossy Rosales den e Museo ‘Juan Rosales ‘
Teksto: Eva Breukink. Foto: Prince Victor.

robotstxt: allowed

filter: keep


text:
For di departamentu di servisio na kliente di WEB Bonaire a sali un rekordatorio pa un montante di
$0.01 sèn. WEB ta komprondé ku esaki a kousa molèster pa ku kliente i nos ta pidi nos diskulpa pa ku esaki.
Tur luna, WEB mester manda míles di rekordatorio ( aanmaning ) pa klientenan ku hasi nan pago lat. E rekordatorio ta ser generá den un proseso
outomatisá ( batch process). Esaki ta ser revisá dor di empleadonan di departamentu di servisio na kliente. E rekordatorionan ku un suma ménos
di $5 normalmente ta wòrdu saka afó, promé ku manda esakinan. Desafortunadamente den e batch di fin di mei último, no a tuma nota di e
rekordatorio di un sèn ariba menshoná. Un eror humano i pa tal motibu WEB ta pidi diskulpa na tur su klientenan pa loke a sosodé.
WEB BONAIRE TA PIDI DISKULPA PA MANDA REKORDATORIO DI UN SÈN.
For di departamentu di servisio na kliente di WEB Bonaire a sali un rekordatorio pa un montante di


text:
Fondo di Asistencia Social di Emergencia conoci como FASE ta yegando su final. Esey e mandatario a anuncia durante un rueda di prensa. Dunando un relato extenso na Prensa di Aruba, e mandatario a informa cu FASE ta den su ultimo dos lunanan. Y cu si anteriormente e extension a bay automaticamente, e biaha aki tin un cambio y esey ta cu mester aplica pa prolongacion pa por ricibi e ultimo dos lunanan di FASE.
Motibo principal di e cambio aki ta cu ta yegando hopi informacion na e Helpdesk di FASE, cu tin hendenan cu a reanuda nan trabou cu ainda ta cobrando FASE. Pero manera tur hende sa: FASE ta pa hendenan cu a perde entrada por completo. Pues si bo ta riba Loonsubsidie bo no por haya FASE. Si bo ta bek na trabou cu un salario menos di locual bo tabata gana anteriormente, bo no por haya FASE y aki ta unda kier haci e control debido mediante aplicacion pa prolongacion.
E ultimo dia pa aplica pa prolongacion ta 15 di augustus. Riba e website di www.fasehelpdesk.com ta click riba e bara di “prolongacion trahado” of “prolongacion ZZP”. Ta yena e formulario, upload e documentonan pidi, contesta e preguntanan obligatorio y ta registra.
Di otro banda, pa esunnan cu ta aplicando pa prome biaha, e deadline ta 15 di augustus tambe. Y en vista cu FASE ta termina fin di September, e aplicantenan nobo lo haya FASE dos luna so semper y cuando ta cumpli cu tur rekisito.
Kico lo ta e proximo etapa despues di FASE ainda mester wordo defini pa Gobierno di Aruba. Tin diferente scenario cu ta evaluando pero uno definitivo ainda no tin, pa motibo cu tin e negociacionnan cu Hulanda andando pa Aruba por finalmente ricibi e ayudo financiero cu e mester di dje pa Aruba por sobrebibi y sobrepasa e crisis financiero aki nunca antes bisto.
Glenbert Croes
4 augustus 2020


text:
Bon Biní na e wèpsait ofishal tokante e Pakete di Sosten COVID-19.
Usa e guia pa bo skohe e petishon adekuá pa bo.
Gobièrnu di Kòrsou a prepará un pakete di sosten ku ta enserá akshonnan di sosten riba tereno finansiero, ekonómiko i sosial-ekonómiko, pa nos poblashon. E pakete akí mester mitigá e konsekuensianan ekonómiko negativo ku e medidanan nesesario pa kombatí e pandemia di COVID-19 ta okashoná.
E akshonnan di sosten akí ta brinda esnan ménos pudiente den nos komunidat un sosten di resiliensia. Na mes momento ta duna un yudansa temporal na e grupo di empresarionan independiente i esnan ku a pèrdè trabou. Banda di esei Gobièrnu ke skapa mas tantu kupo di trabou posibel, brindando dunadónan di trabou un yudansa ku nan gastunan di salario i ofresiendo fasilidatnan di krédito na empresanan.
E sosten pa medio di e pakete aki ta kana via e Fondo di Sosten. Nos ta invitá bo pa tira un bista riba e wèpsait akí pa bo mira ta pa kua akshon di sosten bo ta bini na remarke.
Nos ke yuda bo!


text:
KRALENDIJK —
Mi no por proba ku realmente tin malkontentu ku funshonamentu di Konseho Insular pa motibu ku supuestamente nivel di e reunionnan no ta aseptabel.Si ku regularidat e puntonan aki ta bini dilanti lo mester tin algu di bèrdat. Si konsehalnan tambe ta na altura nan deber ta di skucha e pueblo ku nan ta representá i respetá pa traha konhuntamente i kita e malkontentu. Konsehalnan mester sa ku for di 2007 te ku 2020 stabilidat den maneho di Bonaire a konosé diferente Kolegio Ehekutivo sostené pa diferente partido ku un òf mas independiente. Den e periodo 2011- 2015 PHU ku a forma koalishon ku DP i MBL a kibra e koperashon i manda DP i MBL den oposishon i drenta ku UPB.PHU a yuda kambia e konstelashon di Kolegio Ehekutivo sinku biaha. Di 2015 pa 2019 tantu DP komo UPB a konosé problemanan interno ku a kondusí na diferente formashon di Kolegio Ehekutivo.
Na 2021 un miembro di MPB a bira independiente pero no tin konsekuensia pa e koalishon MPB/UPB. Krítika riba Konseho Insular i Kolegio Ehekutivo ta basá riba derecho di libertat di ekspreshon.Ki dia ta bini splikashon tokante: Toubot, OTB, BIA, Bopec,investigashon di Rotònde, dokumentunan pèrdí, rapòrt di BHM, tereno pa e 1180 petishon, kombatimentu di pobresa, Akuerdo Atministrativo, e punto na horizonte, akseins pa repartí entre agrikultura, krio di bestia, peska i kultura., dikon diputado su mannan ta mará, tin kas pagabel pa pueblo, Bonaire tinganashi ku Galileo, TCB ku tin lider di partido polítiko na Kòrsou, ehekushon di Masterplan, Destinashon blou, un biblioteka moderno, mandato pa direktornan i areglo di transishon pa eks diputado ku ta bai bolbe bira diputado i e diputado ku baha ta bai risibí e areglo aki.Si realmente pueblo ta malkontentu, mi sugerensia ta. Vota na 2023 i laga e partidonan polítiko responsabel pa e maneho sa ku bo ta malkontentu òf bo ta malkontentu di gaña gaña.


text:
Persbericht
‘Migrashon laboral i problemátika di refugiadonan ta eksigí maneho di poblashon duradero basá riba un aserkamentu konhunto’
Promé Minister Rhuggenaath ta sostené idea di SER-nan di paisnan Karibense den Reino
Willemstad, 15 di òktober 2018 – Pa por yega na un maneho duradero i responsabel riba area di migrashon (laboral / ekonómiko) i e problemátika di refugiadonan, ta rekomendabel pa e paisnan di Reino den Karibe, Aruba, Kòrsou i Sint Maarten traha huntu. Esaki basá riba kada unu su responsablidat i kompetensha legal. Den bon kooperashon ku otro nan por eksplorá senarionan, posibilidatnan i eskohonan ku a mediano i a largo plaso por ta benefisioso pa nan desaroyo sosial-ekonómiko.
Komo ku tur e tres paisnan ta konfrontando retonan similar riba e areanan menshoná, manera entre otro un kantidat relativamente grandi di migrantenan, migrantenan indokumentá, un preshon kresiente riba fondonan sosial i e potenshal pa tenshonnan sosial, ta un opshon si Aruba, Kòrsou i Sint Maarten por yega na palabrashonnan ku otro kon i di ki forma nan por asistí otro den formulashon di un maneho stratégiko, sientífikamente bon fundá, pa atendé ku e retonan aki, basá riba ‘lessons learned’ i ‘best practices’ den nan propio teritorio, den Reino i den region. E maneho mester ta unu ku lo no ta enfoká solamente riba e retonan menshoná sino tambe riba e posibilidatnan i benefisionan ku migrashon, spesialmente migrashon laboral, por tin pa ku desaroyo sosial-ekonómiko duradero di e paisnan. Ademas lo por eksplorá e impakto di desaroyonan regional i internashonal di migrashon riba varios tereneno manera (futuro di) trabou, siguridat sosial, kuido (mèdiko), embehisimentu i bida den barionan; i kon pa yega na maneho ku ta korespondé ku e impaktonan aki.
Esaki ta loke Promé Minister di Kòrsou sr. Eugène Rhuggenaath a haña komo rekomendashon dor di representantenan di e Konsehonan Sosial-Ekonómiko (SER-nan) di Aruba, Kòrsou i Sint Maarten djabièrne, dia 12 di òktober último, durante un enkuentro ku e tabata tin ku nan, ku a tuma lugá den sala di reunion di SER Kòrsou na Ansinghstraat.
Durante e enkuentro aki e presidentenan i sekretarionan general di SER-nan di Aruba, Kòrsou i Sint Maarten, akompañá pa nan konseheronan, a duna sr. Rhuggenaath un presentashon kon nan ta pará pa ku e tema di migrashon (laboral) den konteksto di desaroyo sosial-ekonómiko. Nan a enfoká riba e puntonan di salida ku nan ta kompartí i nan a plantia na e mandatario prinsipal di Kòrsou e idea pa tene un simposio riba e tema aki ku ekspertonan regional i internashonal.
Sr. Rhuggenaath na su turno a duna di konosé di ta sostené e idea di un aserkamentu konhunto dor di e tres paisnan i a trese pa dilanti ku e lo deliberá esaki ku su koleganan di Aruba i Sint Maarten mas lat e luna aki durante un siguiente enkuentro tripartit di e Promé Ministernan. Pa e vershon di e komunikado aki na Ulandes primi aki.
Riba e promé foto: di robes pa drechi: sr. Gerard Richardson (Direktor / Sekretario general di SER Sint Maarten), sr. John Jacobs (Presidente den funshon di SER Kòrsou), sr. Raul Henriquez (Direktor / Sekretario general di SER Kòrsou), Promé Minister sr. Eugène Rhuggenaath, sr. Felix Bijlhout (Sekretario general di SER Aruba) i sr. Damien Richardson (Presidente di SER Sint Maarten).
Riba e di dos foto: e delegashonnan di SER-nan di Aruba, Kòrsou i Sint Maarten den deliberashon ku Promé Minister Rhuggenaath i su tim riba e tema di migrashon i e problemátika di refugiadonan den konteksto di un maneho di poblashon duradero.


text:
KRALENDIJK – Digicel Bonaire a entregá premio na e persona kende a bira e felis promé ganadó di e kampaña ‘Shake to Win ku Digicel’. Ta trata di Sisi Clarenda ku a gana 2500 dòler kèsh. E aktividat di entrega di premio a tuma lugá na ofisina di Digicel den sentro di suidat kaminda Crace Winklaar a konta kon el a tuma kontakto ku Sisi momentu ku a bira konosí ku el a gana e premio. Sisi tambe a papia i a konta kon e no por a kere ku el a gana e premio. El a menshoná di ta hopi kontentu i ta un kliente fiel di Digicel i ta keda pa semper ku Digicel. Gerensia di Digicel a partisipá ku esaki ta un regalo di sorpresa pa un di su klientenan i ku e siguiente sorteo lo ta 28 di desèmber unda lo saka un segundo ganadó di 2.500 dòler aki na Bonaire.
Kòrda e rekisito nan pa bo tambe por gana premio:
– MyDigicel app updated pa vershon 3.0
– D’MUSIC instalá i aktivá
– Plan di data di mínimo 3 dia òf mas.


text:
Roma
Roma (na italiano: Roma [ˈroːma]) ta un siudad den Italia conoci con siudad eterno. Ta e kapital den pais, den provinsia y tambe den Lazio. Ku 2,7 mion hende na 1.285,3 km², ta e siudad mas grandi den Italia y e di cuater siudad mas grandi den Union Oropeo. E area urbano di Roma tin un populashon di 3,8 mion hende. E siudad ta na porshon sentro-osidental den peninsula italika. Roma tin na su interior e Siudad Vatikano.
Den mundu bieu, tabata e kapital di Reino di Roma, di Republika Romano y di Imperio romano. Desde e siglo I, e siudad ta sede di papado y den e siglo VIII e siudad a bira e kapital di Estadonan Pontifisio, ku a dura té 1870. Den 1871, Roma a bira e kapital di Reino di Italia y den 1946 di Republika Italiano.


text:
PROMÉ MINISTER/MINISTER DI HUSTISIA GILMAR PISAS A HASI ENTREGA DI “OORKONDE” NA DOS HUBILARIO DI IMMIGRASHON DI KÒRSOU.
PROMÉ MINISTER/MINISTER DI HUSTISIA GILMAR PISAS A HASI ENTREGA
DI “OORKONDE” NA DOS HUBILARIO DI IMMIGRASHON DI KÒRSOU.
Willemstad – Promé Minister/Minister di Hustisia Gilmar Pisas tabatin e honor di entregá “oorkonde” na dos hubilario di Immigrashon di Kòrsou (Toelatingsorganisatie Curaçao) dia 1 di òktober 2021.
Dos empleado di Immigrashon di Kòrsou a kumpli 40 aña di servisio.
Ta trata di sra. Arlene Ramazan-Trouwloon i sra. Shardina Varlack. Ambos persona a drenta servisio di Gobièrnu di Kòrsou dia 1 di òktober 1981 i ta hasi pues 40 aña ta sirbi pueblo di Kòrsou.
Promé Minister/Minister di Hustisia a felisitá e hubilarionan na nòmber di komunidat di Kòrsou i alabes gradisí nan pa tur loke nan a bin ta hasi pa nos komunidat.


text:
Willemstad, 8 di Sèptèmber 2021 – Pa motibu di un situashon ku a surgi riba karetera públiko, e konekshon entre Curaçao Medical Center (CMC) i e datacenter, Blue NAP Americas, a kibra awe tardi. CMC ta usando sistemanan alternativo pa keda ku akseso na tur informashon krítiko. E situashon ta bou di investgashon mientras ku CMC i UTS/Flow ta traha huntu pa yega na un solushon mas pronto posibel. Seguridat di pashèntnan ta bou di kòntròl.
E numbernan di telefòn alternativo pa drenta den kontakto ku hòspital ta 670-5907 òf 670-5908.
Na momentu ku tin mas detaye riba e tópiko aki CMC lo informá via di su kanalnan di komunikashon.


text:
‘Heel bijzonder heel gewoon
Gewoon een heel bijzonder persoon’
Cu hopi tristesa, pero conforme cu boluntad di Dios nos ta participa fayecimento di
Alix Jenny Dongen
miho conoci como: Jenny
14-11-1944 / 01-10-2021
Na nomber di
Su mayornan
George Harry 🕇 y Natividad Dongen-de Lange 🕇
Su rumannan
George Egbert y Carmen Dongen-Abrahamsz
Emmy (Poppy) y Rafael Selin Swaen-Dongen
André Dongen 🕇
Helen Dongen
Myra y Marcel Gumbs-Dongen
Joanne Dongen y Rudy Wong
Su sobrino y sobrinanan:
Ivo, Asja, Camil
Ninon, Theron 🕇
Tamara, Annuska, Nadja
Melissa, Mikaela
Akeam
Prima stima Adna (Tichi) de Lange y demas prima y primonan
Demas famia: Dongen y de Lange, amigonan, conocirnan y ex coleganan di Landslaboratorium.
Danki na personal di Centro di Cuido San Nicolas, specialmente Anouschka y dokter Johannes pa e bon cuido y atencion.
Acto di despedida ta tuma lugar diaranson 6 di oktober 2021 di 9 am pa 11 am na Ad Patres Funeral Home na San Nicolas. Ceremonia di cremacion ta sigui den seno familiar.
Nos ta lamenta cu prome y despues di e acto di despedida, nos no ta ricibi bishita di condolencia na cas.
Debi na Covid-19 entiero ta tuma luga teniendo cuenta cu reglanan di DVG.


text:
Pa bende kerstboom i vuurwerk MESTER di un pèrmit di ‘standplaats’ temporal
Pa bende kerstboom i vuurwerk MESTER di un pèrmit di ‘standplaats’ temporal
Geplaatst op 26 November 2020 dor di Ministerio Desaroyo Ekonómiko
WILLEMSTAD – Ministerio di Desaroyo Ekonómiko (MEO) ta hasi un yamada na tur kompania/persona ku lo ke bende kerstboom i vuurwerk durante periodo di fin di aña 2020, pa entregá nan petishon di ‘standplaats’ temporal na tempu pa por hasi esaki di forma legal i sigur.
Pa benta di kerstboom kantu di kamindanan públiko, ta rekerí sin mas pa e persona/establesimentu tin un pèrmit temporal di ‘standplaats’. Pa benta di vuurwerk ta rekerí, aparte di e pèrmit temporal di ‘standplaats’ akí, tambe entre otro pa laga kùr e sitio i/òf establesimentu promé ku otorgá e pèrmit.
Pa por sigurá ku kosnan ta kana segun lei i reglanan vigente i tambe pa siguridat di tantu e bendedó(nan) komo klientenan di e lugá, ta nesesario pa esnan interesá hasi petishon na tempu pa por optené e pèrmit(nan) nesesario.
Tene kuenta, ku den kuadro di medidanan vigente di Covid-19, e sitio mester ta kumpli ku tur regla di higiena i distansia sosial. Si akaso e benta di kerstboom ta sosodé den un espasio será mester tene kuenta tambe ku e kantidat máksimo di persona ku por okupá e edifisio manteniendo sufisiente distansia i ta rekomendá uso di tapaboka. Aparte di esaki, ta konsehabel pa rutanan di kana na e sitio òf establesimentu ta mas tantu posibel den un (1) direkshon i ta pidi komersiantenan pa mantené un registrashon privá di e datonan di tur bishitante. Esaki ta fasilitá e proseso si akaso pa kualke motibu outoridatnan mester tuma kontakto ku e kliente.
Pa por hasi petishon pa e pèrmit di ‘standplaats’ temporal pa benta di kerstboom, e petishonario mester trese e siguiente dokumentonan:
- Formulario di petishon yená;
- Karta di apoderashon (machtigingsbrief) i identifikashon di e apoderado (si akaso no ta e direktor/doño mes ta hasi petishon pa e pèrmit);
- Identifikashon bálido di e direktor/doño i su asistente(nan);
- Kopia di pèrmit di estadia (si akaso e direktor/doño òf su asistente(nan) ta estranhero);
- Komprobante di pago pa e pèrmit;
- Seguro kontra daño na tersera;
- Karta di outorisashon di doño di tereno (den kaso di tereno privá);
- Stampia na balor di Fls. 20,- na momentu ku mester buska e pèrmit.
Pa por hasi petishon pa un pèrmit di ‘standplaats’ temporal pa benta di vuurwerk, mester trese tur e dokumentonan anteriormente menshoná i tambe e pèrmit di “voorhanden hebben” (optenibel na DOW).
Petishonnan pa e pèrmit di ‘standplaats’ temporal pa bende kerstboom mester keda hasí pa mas tardá djabièrnè 04 di desèmber próksimo na Lokèt di Pèrmit situá na Saliña 127 (pegá ku Subway). Pa benta di vuurwerk, e petishon pa pèrmit di ‘standplaats’ temporal mester ta entregá pa mas tardá djaluna 18 di desèmber.
Tene kuenta, ku Lokèt di Pèrmit ta enkurashá tur persona pa hasi uso mas tantu posibel di nan puntonan di kontakto digital. Por laga e petishon i tur dokumento rekerí na bali di Lokèt di Pèrmit òf por mail esakinan na intake.vergunningenloket@gobiernu.cw. Pa mas informashon tokante bo petishon pa pèrmit por yama departamentu di intake na e number temporal ku ta 434-1691.


text:
KOMUNIKADO DI KUERPO POLISIAL KÒRSOU Detenshon di personanan indokumentá.
KOMUNIKADO DI KUERPO POLISIAL KÒRSOU
192 / 2017
9 yüni 2017
Detenshon di personanan indokumentá.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 9 di yüni 2017, alrededor di 15.20 or, durante un kontrol rutinario “Bike Team” konhuntamente ku Duana a detené dieskuater (14) persona ku no tabatin e dokumentunan nesesario pa por permanesé riba nos isla. Detenshon a tuma lugá den área di “Kleine Werf”.
Ta trata di nuebe (9) hende muhé:
Shete (7) di nashonalidat Venezolano;
Un (1) di nashonalidat Ekuatoriano;
Un (1) di nashonalidat Dominikano.
Sinku (5) di e estranheronan aki ta trata di hòmbernan di nashonalidat Venezolano.
A transportá tur e dieskuater (14) personanan ariba menshoná pa Departamento di Imigrashon Rio Canario kual a keda enkargá ku e investigashon i deportashon di e personanan indokumentá.


text:
Aruba Bank cu presentacion pa educa comunidad 60+ ariba solucionnan bancario digital
ORANJESTAD, Aruba – 27 di november 2020: Aruba Bank a forma parti di e bunita proyecto Hunto Grandi, Grandi Hunto, cu ta brinda 60+nan e oportunidad pa ta activo di un manera físico y social cu otro. Aruba Bank a gradici e oportunidad pa educa e grupo di 60+nan ariba diferente tema importante cu tin di haber cu servicionan bancario y e solucionnan cu innovacion ta ofrece awendia pa tur cliente di banco. Aruba Bank ta ofrece acceso na solucionnan bancario segun e necesidad di tur cliente, na unda y na e momento cu nan ta desea. Automaticamente esaki ta inclui un gran mayoría di nos populacion di personanan mayor di sesenta (60) aña. E charla a enfoca ariba kico tur ta encera online banking, y con e grupo di e 60+nan por haci uzo di dje na e branchnan rond di Aruba caminda tin asistencia special pa esaki den e Digital Lounges di banco. A splica tur esnan presente tambe ariba posibilidad cu banco tin di ofrece den e maneho di tecnología digital. E sesion informativo tawata uno hopi interactivo entre expertonan y e publico. Esaki ta locual Aruba Bank ta enfoca riba dje pa asina trece informacion via e canal di preferencia di e consumidor pa provee e solucion adecuado pa su necesidad.


text:
KRALENDIJK – Havenmeester Gunter Flanegin den un entrevista ku Radio Live 99.9 FM, a papia tokante e boto ku ta karga e nòmber Goto.
“Djabièrnè último a saka Goto for di laman, ku ta un boto ku ta pèrtenesé na BOPEC. 30 aña largu BOPEC a hasi uso di e boto pa mara barku ku tabata bin Boneiru. Aparte di tabata usa Goto na BOPEC, a us’é na Playa tambe pa yuda ku maramentu di barku. Ya pa 6 luna kaba Goto ta for di servisio, ya ku e no ta kumpli ku e reglanan di seguridat marítimo. Nos no tin un idea awor ku a saké for di laman, si ta bai drech’é mirando e situashon ku BOPEC ta den. Hopi tempu mantenshon no a tuma lugá na e boto i no a wòrdu inspekshoná. Esei a pone ku inspekshon di nabegashon a duna òrdu ku e boto no por kontinuá den servisio.
E boto ku ta karga e nòmber ‘Veloz’, fin di siman aki ta drenta laman pa kontinuá ku e servisio. E ta riba tera pa algun trabou di mantenshon. Aparte di ‘Veloz’ tin ‘Patricia’ ku tambe ta yuda ku e trabounan momentu ku ta nesesario,” havenmeester Flanegin a menshoná.


text:
Weganan di gran final Liga CSB/MCB maskulino i femenino dobl’e A ta djadumingu
Weganan di gran final Liga CSB/MCB maskulino i femenino dobl’e A ta djadumingu
Tur wega di djabièrnè 25 novèmber a wòrdu posponé pa motibu di áwaseru. E weganan aki lo kontinuá djadumingu 27 novèmber. 16:00 ta start ku e wega no 3 di e serie di gran final Femenino entre Pichingolo Nissan vs Eagles Softex ku Pichingolo dilanti den e serie 2-0, 1 viktoria pa Pichingolo ta nifiká ku nan ta kampion. I pa 18:00 e wega no 3 di e serie gran final maskulino entre Dreamteam vs Harlem Power ku Dream team dilanti den e serie 2-0 ku viktoria pa Dreamteam tambe te nifiká ku Dreamteam lo por titulá kampion. Tur wega lo ta na stadion di Post 6.
Promoshon/degradashon
Djasabra 26 novèmber e weganan di promoshon i degradashon ta kontinuá ku 2 partido. E promé wega 19:00 ta bai entre Nos tei Office Supply vs Demolition Cartel nv i pa 21:00 Soto CMTC vs Vipers.
Djadumingu 27 november e weganan aki ta siguí 12or di mèrdia ku Vipers vs Nos tei Office Supply i pa 14:00 Demolition Cartel nv vs Soto CMTC. Tur e weganan aki lo tuma lugá na stadion di Post 6.


text:
RESUMEN DI BIAHE DI TRABOU DI PROME MINISTER NA NEW YORK,
“Ta importante pa keda mantene Aruba riba e mapa internacional pasobra ta asina so nos por haña ayudo importante pa nos sali di e pandemia mas lihe”
Durante e siman di Asamblea General di Nacionnan Uni, Prome Minister Evelyn Wever-Croes a participa na varios reunion via Plataforma online y tambe personal na New York. E ultimo tawata un biahe di trabou cortico cu 9 reunion hopi importante y fructifero specialmente sigur pa e recuperacion di e pandemia.
Prome Minister a reuni cu Secretario General di Nacionnan Uni, Señor Antonio Guterres hunto cu Premier Mark Rutte di Hulanda. Premier di Hulanda a trece padilanti kico ta e enfasis pa di parti di Hulanda pa cu e paisnan den Reino. Di su parti, Premier Wever-Croes a enfatisa e importancia pa Aruba como Small Island Development States (SIDS), sigui haña e sosten di Nacionnan Uni pa por logra specialmente aworakinan cu Aruba ta saliendo di e pandemia.
Prome Minister a reuni tambe cu sr. Courtenay Rattray cu ta e ‘High Representative for Small Island Development State’ y cu sr. Selwin Hart cu ta Special Advisor to the Secretary General on Climate Action. E dos reunionnan aki tabata super crucial pa nan por realisa cu apesar cu Aruba ta parti di Reino, Reino ta un pais cu ta haci hopi donacion na Nacionnan Uni consecuentemente Nacionnan Uni no por duna nos placa pasobra nos ta parti di ‘donor land’. Asina mes Nacionnan Uni ta realisa cu nan mester bay yuda Aruba di otro formanan. Hunto a yega na cierto palabracionnan hopi interesante y nan a pone nan hende disponibel pa yuda Aruba den esaki tambe. “Mi ta aprecia esaki masha hopi mes”, Prome Minister a remarca.
Diabierna 24 di September, Prome Minister a participa na e Asamblea General mes caminda cu Premier Rutte a trece dilanti e parti di e vision di parti di Reino, con ta mira e desaroyo durante e pandemia y saliendo di e pandemia. E presencia di Aruba na e Asamblea General como parti di Reino, tawata hopi importante riba e topico aki.
Den e Asamblea General, Prome Minister a topa cu señora Mia Motley cu ta e prome hende muhe Minister President di Barbados. Señora Motley su mama a nace aki na Aruba. E conbersacionnan hiba entre e dos premiernan tawata di hopi profondidad realisando tambe hopi similaridad entre Barbados y Aruba.
Ta di remarca tambe cu Hulanda a entrega un SDG studio na Nacionnan Uni. Nan a crea full un espacio caminda nan a haci’e casi manera un estudio di television. Premier Wever-Croes tabata presente tambe pa esaki. Nacionnan Uni a keda hopi agradecido pa e gesto aki.
Despues a sigui reunionnan na e Embahada di Reino. Prome Minister a reuni cu embahador di Reino na Nacionnan Uni sra. Joke Brandt na unda el a splica e vision di e gobierno nobo y con nan por asisti Aruba desde New York pa nan yuda Aruba busca mas oportunidad y desaroyo economico. “Nos kier logra crecemento economico na Aruba y aki tin hopi oportunidad. Hunto cu e oficina di señora Brandt, lo sigui atende cu esaki den e tempo nos dilanti. Contento di por traha cu un hende muhe den e posicion clave aki. Pa mi tabata hopi importante pa nos traha riba nos plan. Nos a entrega nos Masterplan “Repositioning Our Sails” y pa awor nos ta busca esnan interesa pa yuda nos desaroya nos economia”, Prome Minister a expresa.
Tambe Prome Minister a entrega e vision di energia pa Aruba, Energy Policy pa asina sondia e posibilidadnan pa haña partners pa yuda Aruba ehecuta e vision aki. Tambe ta trahando hunto cu UN Women cu ta e departamento di Nacionnan Uni cu ta trata cu derechonan y posicionnan di hende muhe. Hunto cu UN Women ta trahando riba e Gender Policy pa Aruba y ta hopi importante e rol cu embahada por hunga eynan.
Den e reunion cu Netherlands Foreign Investment Agency (NFIA) a toca e tema di inversionistanan. NFIA ta encarga pa busca inversionistanan pa Hulanda. Prome Minister a presenta nan tambe e retonan cu Aruba tin y e posibilidadnan cu Aruba ta ofrece. Nan a keda hopi interesa y nan por yuda Aruba tambe busca loke nos ta buscando cu ta ‘foreign direct investments’.
Por ultimo, Prome Minister a reuni cu Premier Rutte cu punto di agenda comun cu e premiernan tabata tin na New York. Pero tambe riba e situacion na Aruba. Pa medio di Prome Minister, Premier Rutte a felicita Aruba cu nos gobierno nobo. A hiba conbersacionnan riba e tema di Covid y con Covid a afecta Aruba y principalmente e retonan financiero cu Aruba ta den considerando e desicionnan di e diabierna mainta ey di Conseho di Minister di Reino. “E tabata un bon reunion y mi ta kere e ta compronde unda Aruba ta para y semper nan tin elogio pa e forma con Aruba a atende cu e retonan. Aworakinan nos ta spera cu esey tambe por yuda nos sali di cualkier impase cu nos por haña nos den dje”, Prome Minister a expresa.
“Mi ta wak bek riba e 9 reunionnan cu tabata tin durante 1 dia di mainta te anochi y mi ta kere cu importante ta pa keda mantene Aruba riba e mapa internacional pasobra ta asina so nos por haña ayudo y ayudo importante cu por yuda nos sali di e pandemia mas lihe, Prome Minister a enfatisa.


text:
Den aña 2020 a fia 413,8 myon florin for di Hulanda
ORANJESTAD – Diahuebs merdia den presencia di Prome Minister, Minister Maduro a firma pa Aruba por haya e di 5 tranche di fiansa for di Hulanda. E biaha aki e suma cu Aruba ta ricibi ta 237 miyon florin pa por cubri e necesidad financiero di e lunanan di april, mei y juni 2021. Cu fondonan aki Gobierno por sigui sigura pago di, entre otro, subsidio di salario pa asina yuda comercio surpasa e crisis y pa por conserva cupo di trabou pa trahadornan.
Den aña 2020 Aruba a ricibi un total di 413,8 miyon florin na fiansa di Hulanda parti den 4 tranche. Na fin di aña Aruba a haya un ‘voorschot’ di 71 miyon florin pa por a cubri e gastonan di comienso di aña. E fondonan ricibi na fin di aña 2020 tabata suficiente pa por a cubri e necesidad financiero di e prome kwartaal di aña 2021 y pesey no mester a busca fiansa pa e prome kwartaal. Awor pa e di dos kwartaal ta fia 237 miyon florin pa cubri e necesidad financiero di nos Pais.


text:
KvK:
A pesar di e impacto di Covid-19, e cantidad di registracionnan nobo na 2020 ta surpasa esun na 2019
Oranjestad – Lamentablemente por constata cu e pandemia Covid-19 ainda tin mundo henter den su gara. Den tur continente paisnan a haya nan mes obliga di bay den lock-down pa trata di disminui e propagacion di e virus mas tanto posibel. Esaki a causa un interupcion directo pa loke ta trata oferta y demanda di producto y servicio, cu consecuentemente a conduci na un scarsedad cu parcialmente a wordo amplia door di insuficiente capacidad di transporte. Ta interesante pa analisa e impacto cu e situacion aki tabatin riba actividad comercial na Aruba.
Na maart 2020, Aruba a wordo confronta cu e prome casonan di Covid-19, pero a logra “flatten the curve” prome cu fin di mei 2020. E di dos ola a cuminsa na juli 2020 y actualmente ainda ta andando. E ceramento di e fronteranan tabatin un impacto enorme riba nos economia y comercio. Prome cu Covid-19, Aruba tabata conta cu un averahe di 150.000 turista/bishitante pa luna (incluyendo turista di crucero). Cerando e fronteranan a logra di stop di plama e virus, pero na mesun momento a corta e fuente di entrada di turismo por completo y Aruba a experencia un perdida diario di mas o menos 10 miyon di florin. E economia monopolista di Aruba cu ta concentra casi exclusivamente riba turismo a conoce un paro total inmediatamente y en particular, e sector hotelero y e industria di F&B a wordo afecta enormemente.
Registracion
Debi na e condicionnan economico aki, e expectativa lo ta cu e cantidad di negoshi nobo cu a registra durante e prome 9 lunanan e aña aki lo ta hopi menos cu den e mesun periodo 1 aña pasa. Sinembargo, e realidad ta lo contrario. Di januari te cu september 2020 mas negoshi nobo a registra na Camara di Comercio (KvK) cu durante e mesun periodo na 2019. Den e siguiente grafico (grafico 1) por mira cu mayoria di e lunanan den 2020 a conta cu mas registracion cu e mesun lunanan den 2019. Durante e prome 9 lunanan di 2020 un total di 826 entidad nobo a registra na KvK, cual ta 29 mas cu den e mesun periodo na 2019.
Mayoria di e registracionnan den 2020 ta trata di Eenmanszaak (420, cu ta 51%) y Vennootschap met Beperkte Aansprakelijkheid (VBA) (329, cu ta 40%). Eenmanszaak y VBA ta keda e entidadnan mas popular, ya cu huntu nan ta suma 91% di e total di e registracionnan. Si compara e registracionnan durante 2019 y 2020 sigun e tipo di entidad, por constata un aumento den VBA.
Den 2020 e registracionnan den e sector “Wholesale and retail trade” a domina. Di e total di 826 negoshinan nobo, 140 a start cu actividad economico den e sector aki. Un otro sector cu a destaca ta e sector “Accomodation and food service activities”, caminda cu un total di 112 compania nobo tin e intencion di haci negoshi den e sector aki cu ta, p.e. provee acomodacion na turista/bishitante pa un estadia cortico, incluyendo F&B. Esaki ta conta tambe pa e sector di “Professional, scientific and technical activities” cu tambe a tin 112 registracion nobo y cu ta encera e.o. servicionan juridico y di contabilidad, audit y consulta fiscal.
E sector di “Agriculture, foresty and fishing” ta sobresali ya cu na 2019 tabatin solamente 1 compania registra den e sector aki, pero despues di e “lock-down” por mira un crecemento den e sector aki. Esaki ta un di e sectornan potencial cu Gobierno di Aruba ta trata di stimula y promove. Recientemente, pa uzo y destinacion specifico pa cu agricultura, Gobierno a pone algun tereno disponibel y e tarifa di awa a wordo reduci pa e actividad aki.
Cancelacion
Pa loke ta trata cancelacion/ceramento di negoshi, por observa den e grafico 3 cu te ainda tabatin menos cancelacion na 2020 cu na 2019. Esaki por ta un indicacion cu e comerciantenan ta trata di conserva nan negoshi o kisas door di e subsidio cu nan a ricibi for di Gobierno (loonsubsidie) a logra mantene e negoshi habri. Di otro banda, por ta cu tin negoshinan cu a cera nan porta y no tin actividad economico mas, pero cu no a registra e cancelacion di e negoshi den e Registro Comercial na KvK.
Haciendo un comparacion di e mesun periodo na 2019, por nota un caida significativo den e total di cancelacion di negoshi den e periodo di januari te cu september 2020. Ta trata di 366 compania, compara cu un total di 516 compania na 2019. KvK ta colectando informacion encuanto e motibonan principal tras di e decision di cancelacion di un negoshi. Un di e motibonan cu a señala ta cu e gastonan di haci negoshi ta demasiado halto. Un otro obstaculo ta e dificultad pa yega na financiamento. Varios comerciante a indica tambe cu a cera nan porta ya cu no tabatin actividad comercial mas, principalmente a causa di Covid-19.
Un bon bista y comprendemento di e situacion por yuda identifica posibel solucionnan pa yuda nos comerciantenan local tene cabes riba awa y pa concentra riba e deficiencianan y obstaculonan cu mayoria di e negoshinan cu a stop nan actividadnan a confronta.
Aruba, 6 di october 2020
Camara di Comercio y Industria (KvK)


text:
DOUANE A GARA KABAYERO KU MAS KU MEI KILO DI KOKAINA
KRALENDIJK — Ayera atardi kuerpo di douanero ku ayudo di e kacho di douane a kanta bingo na momentu ku nan a bin dal den droga ku tabata den un maleta. E pasahero aki lo tabata rumbo pa Hulanda ku KLM ayera tardi. E droga tabata skondi den bòm di e maleta. Ta trata aki di mas ku mei kilo di kokaina deskubrí den maleta ku bòm dòbel. Mesora a bai over na hasi detenshon di e kabayero aki.
Esaki ta bira e di dos deskubrimentu di droga na aeropuerto den 1 siman pues ta un indikashon ku mas i mas ta purbando pa pasa droga via nos aeropuerto pa Hulanda.
Post Views:
14


text:
Programa di skrinen di kanser di pechu
Prevenshon ta nos mishon
E meta di skrinen di kanser di pechu no ta pa prevení kanser di pechu, pero pa redusí e mortalidat di kanser di pechu pa medio di detekshon di kanser na pechu mas tempran ku ta posíbel, promé ku simtomanan aparesé.
Esaki ta hopi preokupante, komo kanser di pechu ta e kanser di mas frekuente serka di hende muhé na Kòrsou.
E skrinen tuma lugá serka hende muhé di 45 pa 75 aña. Ta invitá e hende muhénan akí kada dos aña pa un skrinen (un mamografía).
Foto: Kamber di skrinen (área di mamogram)
Skrinen stap pa stap
Stap 1.
Bo ta risibí un invitashon ku e orario i fecha pa bo skrinen na Molenplein.
Stap 2.
Si e orario i fecha no ta kumbiní bo, òf si bo ke hasi uzo di nos opshon di transporte grátis, tuma kontakto ku Fundashon Prevenshon (grátis pa medio di 0800-1811 / WhatsApp +599 9 462 3380).
Stap 3.
Bo ta na ora pa bo sita i introdusí bo mes na bali. Akinan ta kontrolá bo dato personal manera adrès èts. i bo lo risibí e formulario di konsentimentu pa bo yena i firma.
!!! Por fabor no lubidá bo karchi bálido di SVB òf e karta di garantia di bo seguro i bo ID ( sédula) .
Stap 4.
E tékniko di laboratorio ta yamabo i ta guiabo pa e kamber di kambia paña. Akinan bo ta kita e paña nesesario i ora bo ta kla bo ta drenta área di mamografía.
Stap 5.
E tékniko di laboratorio ta pidibo bo ID i ta kontrolá huntu ku bo ki fecha bo a hasi bo último mamografía. E tékniko di laboratorio ta spikabo kon ta hasi e mamografía i ta para kla pa kontestá tur bo pregunta. Ora e mamografía ta kla, bo por drenta e kamber di kambia paña i bisti bo paña bèk.
Stap 6.
Pa e resultado bo por tuma kontakto ku bo dòkter di kas despues di 2 siman.
Hende muhé
45-75
A manda un karta di invitashon pa e grupo di enfoke kada dos aña ku orario i fecha pa e sita.
Hende muhé ku ta bou di tratamentu di un malesa relatá na pechu, ta ekskluí di e skrinen.
3D X-Rays
Un radiólogo ta saka dos 3D X-rays potrèt di kada un pechu. Dos radiólogo independiente ta huzga e potrètnan di 3D X-rays. Un di tres radiólogo por huzga e mamografíanan tambe ora no ta yega un konsenso.


text:
ORANJESTAD, Aruba: “Mi ta contento cu ATA ta entrega nan presupuesto di otro aña caba, cumpliendo cabalmente cu reglanan vigente”, asina Minister di Turismo, Transporte, Energia y Medio Ambiente, Ing. Mike de Meza a duna di conoce despues di a ricibi e presupuesto for di man di director di ATA hunto cu Hunta di Supervision. Ta den e presupuesto aki ta fiha e vision y maneho pa aña 2018, mara na e fondonan aloca.
Aruba Tourism Authority (A.T.A.) ta proyecta un crecemento di 3.7% den ‘stay-over arrivals’; crecemento di entre 2% y 3.5% den Tourism Receipts, mientras cu ta estima un resultado di 0.8% di “Revenue per Available Room (RevPar)”. Turismo crucero ta proyecta pa crece minimalmente cu 7% den cantidad di pasahero.
Probablemente e aña aki ‘stay-over arrivals’ lo conoce un caida di 6.6% incluyendo Venezuela y cu un aumento di 5.9% si exclui Venezuela. E RevPar te cu juli ta mustra crecemento mas fuerte den Caribe, esta di 12.3%. Tanto den 2017 como tambe den 2018 lo experencia un crecemento fuerte den e temporada abou di turismo crucero, mientras cu temporada halto ta keda stabiel.
Di acuerdo cu e presupuesto presenta pa 2018, un total di 71.4% di e entrada operacion di A.T.A. lo ta destina na mercadeo y promocion, 7.2% na desaroyo di nos destinacion, 1.2% na e fondo di Aruba Hospitality and Security Foundation y 16.7% na gastonan operacional.
“Cu turismo siendo un pilar importante di nos economia, e rol di Aruba Tourism Authority den promove y percura pa crecemento ta esencial. Ta obvio cu nos a laga e maneho den man di e expertonan eyden, sin metemento directo y a cambio ta nota un bon prestacion”, asina Minister Mike de Meza a finalisa bisando.


text:
SCHIPHOL – E polisnan DH01 i DH02 ta bisa ku nan ‘a trata ku bon konsenshi i ku nan no a hasi nada malu’ durante e demonstrashon fatal di Mitch Henriquez na 2015. E parientenan di e defuntu no ta konvensí i e emoshonan djaluna a subi haltu durante e promé dia di apelashon ku e polisnan a entamá kontra nan kastigu.
Na 2017 a kondená e dos polisnan na un kastigu di prizòn kondishonal di seis luna pa maltrato ku morto komo resultado di e arubano Mitch Henriquez (42) na Zuiderpark na Den Haag.
E polisnan mes ta bisa ku emoshonalmente nan ta sufri hopi bou di loke a pasa i ku nan tin problema pa rebibá loke ku a pasa. “Mentira so”, primu Alexandro Dijkhof ta bisa na nòmber di e famia, despues di e seshon.
Maria Henriquez – mama di Mitch Henriquez – tampoko no ta konvensí. “Atrobe nan ta keda bira di tur banda i gaña”, e ta bisa emoshoná. Dilanti kámara ainda Maria no ke reakshoná: Ta muchu pisá i mi no por ainda”, e ta bisa bou di yoramentu. Djárason tin oportunidat pa e parientenan di e defuntu bisa algu, e mama ta kontemplá di hasi uso di esaki.
E polisnan ta bisa ku nan tin trouma
E dos polisnan ku no opstante un petishon di e parientenan di e defuntu, ta keda anónimo bou di e nòmbernan DH01 i DH02, djaluna a bisa kiko nan ta sinti. “”Den mi sintimentu mi tin tres aña kaba den un prizòn i m ta haña ku ta teribel pa tur hende”polis DH01 ta bisa wes. Tur dos ta bisa ku nan ta sufri tambe di afektashon di strès pòsttroumátiko (PTSS) pa motibu di e eksperensia.
Parientenan di e defuntu ke kastigu mas haltu
Kaminda e polisnan ku e apelashon ta spera ku lo kita nan kastigu, e parientenan di e defuntu ta spera riba un kastigu mas haltu. E parientenan mes no por apelá pasobra nan no ta partido ofisial.
Pa e apelashon den e kaso Mitch Henriquez Korte ta tuma kasi dos siman. Djárason 3 di aprel e parientenan ta haña derechi di papia. Djárason 19 di yüni wes ta duna sentensia.


text:
Diabierna mainta Aruparking tabatin un conferencia di prensa na Friends of God Bookstore pa informa tocante cambionan grandi y positivo pa tur usuario di Aruparking y cu ta mustra e sosten grandi cu Aruparking ta brinda comercio den e area di centro di ciudad.
E prome cambio ta encera cu e usuario lo haya mas tempo pa su placa. Te diabierna ora ta deposita 2 Florin den e parkeermeter esaki tabata duna e usuario 1:30 ora di parkeo, pero awor esaki a cambia, pa cada 2 Florin cu ta deposita den e parkeermeter usuarionan por parkeer 2 ora. E tarifa aki ta conta di dialuna pa diabierna. Pa diasabra tin mas tempo disponibel, pa cada 2 Florin cu ta paga pa parkeo, clientenan por para un total di 3 ora, mescos cu e campaña cu Aruparking tabatin pa Dia di Tata, pero awor e lo ta pa tur diasabra.
E di dos cambio ta cu te diabierna parkeo paga tabata funciona di 7or di mainta te 7or di anochi, pero esaki lo cambia tambe. Orario nobo ta di 9or di mainta te 7or di anochi. Pa e cambio aki lo bay duna un tempo di prueba di 2 luna pa mira e resultado di dje.
E otro cambio cu Aruparking a anuncia diabierna mainta ta cu lo duna un espacio di 15 minuut despues cu e tempo a vence pa e cliente busca su auto of recarga mas tempo di parkeo, dunando asina un tiki mas tempo na e usuario pa por haci esaki. Por fabor tene na cuenta cu esaki no kiermen cu por para 15 minuut gratis, e kiermen cu ta duna e espacio pa esnan cu a paga caba busca nan auto of recarga mas tempo.
E ultimo cambio cu a anuncia ta cu parkeo patras di Botica Oduber y parkeerplaats di Arubus lo ta gratis pa e prome 3 oranan. Usuarionan mester registra na e parkeemeter manera custumber, pero no lo mester paga. Despues di 3 ora nan lo mester paga e tarifanan corespondiente na e tempo cu nan mester, sea via iParkMe, e app di Aruparking, cash of cu e smartcard.
Cu e cambionan aki, hunto cu introduccion di e app, promocion di e campaña di Back to School hunto cu comerciantenan di centro di ciudad, Aruparking ta sigui riba e caminda di mehoracion di servicio pa tur usuario y tambe promocion di shopping den centro di ciudad.


text: KRALENDIJK – Mardugá di awe djamars ku tur probabilidat algun persona a kibra i drenta den un kònteiner situá na e lugá di stashoná outo di kaminda ántes tabata Kolegio Papa Cornes. Doñonan di e negoshi a konta ku nan tabata na e sitio pa mas o ménos 1or di mardugá. Despues nan a bandoná e sitio i momentu nan a regresá mainta trempan alrededor di 6’or, a tuma nota ku anti sosialnan a kibra drenta i hòrta den e kònteiner. Nan a bai ku mayoria di “Cake”, un tipo di vürwèrk ku ta usa spesialmente pa show. A bai ku diferente otro tipo di vürwèrk for di e sitio. Polis a presentá e mainta na e sitio i e kaso ta bou di investigashon


text:
ORANJESTAD – Departamento di Progreso Laboral ta publica e siguiente vacaturanan
Departamento di Progreso Laboral, seccion “Arbeidsbemiddeling en Reintegratie” ta trece na conocemento di publico e vacaturanan den sector priva. Ta invita tur hende cu ta buscando trabou pa revisa e listanan di vacatura.
Si bo persona ta interesa pa solicita, aplica via email: dpl.jobcenter@aruba.gov.aw y indica e vacatura di Bo interes y DPL lo tuma contacto cu Bo persona.
Pa registra como buscador di trabao mester subi riba nos website y yena e formulario online di registracion y/of upload bo CV! Registracion pa medio di bishita personal no ta posibel na e momento nan aki pa motibo di COVID-19.
Click riba e link akinan!
http://web.dpl.aw/registracion/
Tur empresa cu tin vacatura por tuma contacto libremente cu DPL na tel: 521-5555 of fax 582- 5353.


text: Diamars mainta e empleadonan di Dimas y di D.A.O. a haya nan mes ta evacua e edificio pa motibo cu e alarma a bay on y como protocol nan mester sali bay para pafo pa mas seguridad. Na yegada di e bomberonan nan a drenta paden y a sali bay pero ora nan a bay e alarma a bolbe bay on. Nos ta na altura cu e sistema di alarma aki cada rato ta bay on y esaki ta stroba e trabaonan pero ademas e bisiñanan den cercania ya cu casi cada rato e alarma ta bay on y ta molestia nan trankilidad tanto den dia como anochi!


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan relaciona cu e trabou di asfaltamento entre Rumbastraat 27 y 37 na Oranjestad lo tuma lugar diaranzon dia 12 y diahuebs dia 13 di juli.
Rutanan alternativo lo keda indica cu baricadanan y borchinan di aviso.
E trabou lo cuminsa 8:30 ‘or di mainta y ta programa pa caba 4’or di atardi ambos dia.
Ta pidi tur automobilista, negoshi y otro usuario pa tene cuenta cu e inconveniencianan cu lo por surgi pa cual nos ta pidi nos disculpa.


text:
Killy Killy Band
Seri di Herensia Kultural
E banda yamá ‘Killy Killy Band’ a kuminsá originalmente na aña 1959. Niun di e miembronan di banda di awor no tabata integrante di e banda e tempu ei. Mr. Walton “Lord Gene” Schmidt ta e úniko miembro ku ta tokando for di 1963. E tempu ei nan tabata yama ‘string band’ (banda di muzik di kuèrdè). E tempu ei e banda tabata konsistí di seis (6) miembro.
Den pasado e atrakshon mas importante di ‘string band’ tabata e instrumènt ku nan mes a traha, yamá “Barhoe” . Ta un tubu, e ròl ku sobra ora kaba bende tur tela di paña. Tabata usa e “barhoe” akí pa produsí un zonido di ‘baho’ i pa tene ritmo. E tokadó di “barhoe” tabata supla den e tubu largu akí i e tabata pèrkurá pa tur otro instrumènt keda mantené e ritmo eksakto.
E tempu ei tabata kustumber tambe ku e banda ta kana toka riba kaya na e isla. Prinsipalmente den tempu di Pasku nan tabata pasa duna serenada, dal nan beter i dibertí.
Si nan no kana toka, nan ta pasa bispu di Pasku anochi 12 or kas pa kas, lanta famianan fo’i soño ku muzik alegre, i kòrda nan ku ta Pasku. Melodianan popular manera “Today, today is Christmas “, i “Arise and open the door” tabata dos di e piesanan di Pasku mas gustá, i te ainda ta kanta nan mas ku tur otro. E banda e ora ei ta risibí plaka, bòter di ròm i kos dushi spesial di Pasku, pa nan keda toka i kanta te mainta. Finalmente e banda a haña e nòmber di “Hippy Boyz” debí na e manera alegre ku semper nan tabata pasa rònt toka i e manera ku hasiendo prèt nan tabata trese muzik i hopi biaha hasi bishita na barnan na e isla.
Segun e banda tabata gana mas i mas popularidat, nan a habri ala i ademas di toka pa e poblashon lokal so, nan tabata toka tambe pa turista. Pronto nan a bira konosí internashonalmente. Na diferente okashon nan a representá Sint Eustatius, espesialmente ora tabata trata di eventonan kultural i históriko. ‘Hippy Boyz” a biaha bai presentá te Hulanda i nan a bishita ku frekuensia tambe islanan di besindario manera Saba, Kòrsou i St. Maarten.
Awendia nòmber di e banda ta “Killy Killy Band”. Killy Killy ta un para na e isla Sint Eustatius. E ta produsí un zonido melodioso ku ta kapta i tene atenshon di e habitantenan. Pa tal motibu ta kompará Killy Killy Band ku e paranan, debí na e zonidonan melodioso i muzik trankilisante.
Aktualmente e banda ta konsistí di shete (7) tokadó: sinku (5) maskulino i dos (2) femenino. Nan nòmber ta: Walton Schmidt, George Duinkerk, Eric Demming, Charles Duinkerk, Cyril Marsdin, Loraine Arnaud i Carla Duinkerk. Tur, eksepto Walton Schmidt, ta hende nobo den e banda. Pa gran parti e instrumentnan a keda meskos, ku eksepshon di e “barhoe”. A kambia esei pa “Djembé”, un drùm típiko. Tokamentu di “barhoe” ta pidi un hende fuerte ku ta disponé di hopi rosea pa por sigui ku e suplamentu ei. E instrumènt a disparsé pa falta di supladó.
E otro instrumèntnan importante tambe di Killy Killy Band ta ‘kuatro’ (un guitara di kuater kuèrdè, banyo-tenor, banyo- ukelele, raspu, maraka i ‘box guitar’ (un guitara trahá ku kaha di sigá). Resientemente ta usa tambe ‘fife’ (un instrumènt di supla ku parse ‘piccolo’ un poko) i ‘steelpan’.
“Killy Killy Band” ta keda e ikono kultural di e isla. Tantu gobièrnu komo empresanan ta hasi uso di e grupo tradishonal akí. Ora ta posibel ta pidi e banda pa bai representá e isla den eksterior na vários evento kultural, manera na St. Croix, Kòrsou i otro islanan. E banda a trese kasèt i cd riba merkado, i tantu hende lokal komo bishitantenan parse nunka no ta kansa di tende nan. Den tempu di Pasku ta pidi e banda pa tur dia toka kantika di Pasku di antaño i mantené nan bibu. Ku frekuensia ta invitá e banda pa toka durante konsierto di Pasku i fiesta komo e divershon musikal mas importante. E banda ta toka un variedat di piesa manera ‘quembe’ (un baile ku parse salsa) , merengue, wals, calipso, jazz, bolero, reggae, soul, gospel i muzik di Pasku. “Killy Killy” Band ta amenisá tambe fiesta di kasamentu, happy hours, nan ta toka na misa, i asta na entiero.
Na aña 2004 e banda a biaha bai Hulanda pa representá Sint Eustatius na selebrashon di sinkuenta aña di eksistensia di Statüt di Reino. Nan a risibí invitashon tambe pa grabashon di e programa Sürnam pa televishon ku ta tantu popular “Rayman is laat”.
Ku tempu e miembronan di Killy Killy band tambe a bira bieu. Nan tin e preokupashon ku maske ta parse ku e generashon nobo ta gosa di e muzik, tòg nan no ta mustra sufisiente interes pa e arte di toka muzik di kuèrdè. Hopi miembro tin miedu ku e muzik lo muri bai.
Via programa di lès ta hasiendo esfuerso awor pa introdusí serka e studiantenan e instrumèntnan básiko di muzik di kuèrdè.
E banda ta spera tambe ku dunando workshop na skolnan básiko i na diferente evento patrosiná pa Departamento di Kultura na e isla, mas hende lo bai ta interesá i disidí e ora ei di bai forma parti di e banda i asina mantené kultura di e muzik tradishonal bibu!
Teksto i Portret: Carla Duinkerk


text:
News
Atletanan di COA a participa na DodgeBall
Nan a hunga un partido contra di Maria College Mavo
Atletanan di COA a hunga un partido di “DodgeBall” contra Maria College Mavo
Como parti di e programa di Fitville 2018, IBISA a tene un competencia di DodgeBall pa scolnan avansa na Aruba. Aki Maria College Mavo a sali e ganador absoluto di e torneo entre e scolnan. Pa e motibo aki tambe a forma un team cu atletanan hoben di COA cu e enfrenta e team campeon di Maria College Mavo.
Den e team di COA nos por a mira e rumannan Chiara & Sophia Petrocchi di taekwondo y judo, e coredornan di BMX Feddison Akeem Flanders y Shanayah Howell, e atleta di long jump Quincy Breell, e atleta di high jump Willo Man Lts Wuill Vrolijk, e atleta di tennis di mesa Jeandry Mathilda y e hisador di peso Joel Kuiperi.
Sin duda e atardi aki tabata uno di goso pa tur cu a presencia esaki, un iniciativa tremendo pa laga nos hobennan sera conoci cu nos atletanan elite. Pa loke ta e resultado final Maria College a gana 4 – 0 di e atletanan di COA.
Photo Credit: COA/Seever Krozendijk


text:
WILLEMSTAD – Obreronan di SGTK, e sindikato di trahadó ku ta traha na refineria Isla via kontratista, awe ta wèlga pa di kuater dia tras di otro. Nan ta mas ku fadá di e insiguridat, ku segun nan ta dura añanan kaba. “Ta basta awor, i nos ta sigui mes largu ku mester”, un di e boseronan di e protesta ta bisa.
Ora puntra si nan tin idea di blòkiá e entrada pa trùk di tènk òf awa, nan ta bisa si: “Nos ta kapas di hasi tur kos, ke men tene kuenta ku un bes aki Aqualectra no tin awa mas tampoko.” Na diferente lugá na Kòrsou koriente a bai pasobra Aqualectra pa motibunan di seguridat a sera nan powerplantnan riba e tereno di Isla. Pasobra servisio tékniko di Aqualectra no por subi e tereno.
E refineria a manda un mensahe di prensa ku e trabounan di mantenshon na Isla tin retraso pa motibu di e wèlga. P’esei e refineria ta hañ’é ta kima produkto via e pipanan di huma, loke ta dañino pa medioambiente i ta kousa holó stinki.
Awe tardi 14.00 or e refineria i Antilliaanse Aannemersvereniging (AAV) huntu ku Landsbemiddelaar ta sigui deliberá. Minister Ruthmilda Larmonie-Cecilia di Labor a proponé un temporada di ‘cooling off’, ku lo obligá e trahadónan di bai traha atrobe miéntras ku tin deliberashon. Esnan ta ku welgando ta bisa ku nan no ke esaki.
Outor Elisa Koek


text:
Diabierna ultimo Fiscal di Ministerio Publico hunto cu dos miembro di Landsrecherche a drenta oficina di DIP na Wayaca, y a confisa tres computer di cual uno di e Director Jaime Croes, un otro di Robert Maduro, mientras cu e di tres tabata un computer di e funcionario Mario Maduro.
Informacion cu AWEMainta a logra di acumula ta mustra cu Robert Maduro ta hefe directo di Mario Maduro y aparentemente e caso aki lo tin di haber cu otorgamento di un tereno pa un ciudadano di inicial W. y cu henter e proceso di otorgamento di tereno aki, no a cana den e forma corecto.
Ministerio Publico contrario na casonan di ultimo añanan, no a duna informacion riba e desaroyo aki, no a duna informacion riba con nan ta yama e caso aki manera si a wordo haci cu e casonan di Ibis, Avestruz y Flamingo cu a haya nomber asina cu Ministerio Publico a cuminsa cu e proceso di investigacion.
Informacion adicional, pero no oficial cu AWEMainta a ricibi ta mustra cu ta un tereno cu ex Minister Marisol Lopez Tromp lo a otorga caminda lo pago cu a tuma lugar bou di mesa y pa cual tin investigacion awor tumando lugar.
Robert Maduro tabata riba lista di partido MEP den pasado y tabata miembro di fraccion di MEP den Parlamento, pero a bandona politica ora cu el a haya e nombramento na departamento di DIP na Wayaca.
Den un declaracion na prensa, ex Minister Marisol Lopez Tromp a confirma cu el a entrega denuncia y cu lo tin investigacion tumando lugar y cu den esaki tabatin Ministernan di Gabinete Wever Croes envolvi relaciona cu otorgamento di tereno.
E lider di MAS a mustra cu e no kier duna mucho informacion ya cu tin cu permiti e proceso di investigacion tuma lugar prome pa no stroba of bruha e proceso aki, pero for di ayera mainta, cantidad di rumornan a cuminsa circula riba diferente punto, entre otro cu e propio lider di MAS lo ta meti den dunamento di un tereno cu no a cana e canal oficial p’e proceso aki.
Sinembargo esey no por a wordo confirma ya cu solamente ta oficial cu a confisca tres computer na departamento di DIP y cu esakinan lo por tin di haber cu e caso Flamingo, pero riba esaki tambe tin duda, ya cu ainda no ta conoci si ta trata di mesun investigacion. A trata di haya vocero di Ministerio Publico, pero envano.
Manera ya menciona den e caso aki cu no tin di haber Benny Sevinger, Ministerio Publico ainda no a emiti un declaracion manera nan tin custumber di haci den e investigacion anterior di caso Ibis y despues den e caso di Avestruz. Esaki a pone cu tin cantidad di rumor ta lantando cabes y entre otro den opinion publico a cuminsa yama e caso caminda a confisca e computernan di DIP, como caso Warawara ya cu probablemente ta trata di un tereno otorga n’e bario di Warawara.


text:
Oranjestad-E resultadonan mas recien di e estudio di BREA, Business Research and Economic Advisors, cu ta compara e resultadonan di turismo crucero di 2009 cu 2012 ta mustra un crecemento di casi 10% den e placa laga atras pa pasaheronan crucero na nos isla.
Minister Otmar Oduber ta mustra su satisfaccion pa cu e resultadonan di e rapport di BREA relaciona cu turismo crucero unda por mira cu e averahe di gastonan pa pasaheronan crucero den miyonnan di Dollar a bay di 87.41 na 2009 te na 95.44 na 2012, cual ta representa un aumento di 9.2%.
Mescos por mira e cantidad di placa gasta pa e tripulacion cu a bay di 69.34 Dollar na 2009 te na 101.10 Dollar na 2012, cu ta un aumento significativo di 45.8%.
Mester remarca cu e resultadonan sumamente positivo pa nos isla a tuma lugar prome cu 2013, aña durante cual nos a conoce e cifra record den cantidad di bishitantenan crucero. Si por bisa cu e resultadonan aki ta un refelho di e bon relacionnan cu Minister Otmar Oduber y e partnernan den e industria manera ta APA y ATA a restablece cu e companianan crucero for di 2009. Tambe ta un refleho di e mehoracionnan cu ya caba tabata den proceso den nos centro di ciudad y cu tabata mehorando e calidad di Producto Aruba.
Minister Oduber a indica cu e inversionnan haci pa Gabinete Mike Eman tabatin diferente meta, un di nan por wordo mira awe cu e resultadonan di BREA cu ta mustra cu e bishitantenan crucero a laga mas placa atras den nos economia , lo cual ta beneficia nos comunidad y ta contribui na e desaroyo economico di nos isla.
Den e di dos mitad di aña ta spera cu e ultimo estudio di BREA keda conoci y tur indicacion ta mustra cu 2015 lo presenta mihor resultadonan ainda cu 2012.
Minister Otmar Oduber ta gradici tur esnan cu a haci e logro aki posibel y ta felicita e actornan aki, pero tambe henter pueblo di Aruba pa e resultadonan positivo cu nos pilar economico a bin ta presentando, no solamente pa loke ta trata turismo crucero, pero tambe turismo en general, cual segun ultimo datonan di Banco Central a presenta un crecemento di 173 miyon na 2014 compara cu 2013.


text:
AVP: TRACKRECORD DI GABINETE MIKE EMAN I Y II DEN RESCATE DI MONUMENTONAN NACIONAL TA INDISCUTIBEL
E vision cu Prome Minister Mike Eman a drentagobernación cune na 2009 despues di 8 anja di trabao duro a keda visibel den tur skina di Aruba. Un vision cu a encera hopi edificio monumental cu a keda rescata, renoba, restaura, remodela y tambe construccion di parke, plaza y otro centronan di encuentro y recreación y infraestructura transformador pa Aruba. Di promer día Mike Eman a trahadi cerca cu Monumentenbureau y Monumentenfonds parealisa protección, resctate y restauracion di hopi monumento cu a worde laga na ruina. E inicio symbolicotabata e rescate di Bestuurskantoor. Un cu tabata na punto di wordo bendi door di e gobierno prome cu Gabinete Mike Eman.
Como líder di oposición entre 2005 y 2009 Mike Eman a lidera e lucha pa no bende Bestuurskantoor y mantene y rescata e edificio histórico aki como nos Centro di Gobernación. Como Formador caba na 2009 e a duna contenido na su palabra y a habri e portanan di Bestuurskantoor bek reubica trabaonanadministrativo den e edificio di Bestuurskantoor - e temponan eyun edificio abandona y den un estado deplorable. Imediatamentea inicia e proceso di rescate y restauración di Bestuurskantoor. Den esaki a logra apoyo di voluntarionan cu den un forma impresionante a juda cu trabao duro día y anochi pa haci e lugar den un tempo record funcionabel atrobe. Eman y su coleganancu tabata parlamentario y a bira Minister a laga riba su petición nan derecho riba overbrugging cerca finazas di Aruba pa wordeinverti den renovación di Bestuurskantoor. E suma total di 5 minister cu tabata parlamentario cu derecho di overbrugging cua worde laga pa gobierno pa cuminsa restaura Bestuurskantoortabata riba 750.000 florin.
Tabata placa cu pa ley nan tabata tinderecho riba dje, pero a escohe pa laga esaki pa País Aruba papor a inicia e trabaonan na Bestuurskantoor sin cu e gobierno a sinta ainda formalmente. Ki diferencia cu esnan cu awe 4 anja a neglisha nan responsabilidad cu prioridadnan robez y ainda tapapia di gobernación anterior. Hopi curashi!
Gabinete Mike Eman I y II a pone emfasis grandi riba restauración di monumentonan. E visión di rescate di nos Centro di Gobernación a haya un forma integral cu construcción di Cocolishi, Plaza Padu y restauración y trabaonan di mantención grandi di edificionan institucional rondona den e circulo ey: Edificio monumental Rekenkamer, Stadhuis, Censo, Edificio di Gabinete de Gobernador y edificio di Staten e edificio monumental Cosecha y Havenmeester Kantoor. Mike Eman su visión di renovación di Centro di ciudad y restauración di monumentonan a inspira sector priva tambe pa inverti den restauración di monumentonan priva.
Gobiernonan di signatura di su partido semper a duna prioridad na restaura y mantene nos patrimonionan nacional. Gracias naesey nos a logra restauración di edificionan monumental manera ta: Ecury y Henriquez Complex caminda nos impresionante Museo Arqueológico y Monumentenbureau ta situa, nos Stadhuis y Censo (cas di Arends y Hotel Colombia), nos Watertorennan na Playa y San Nicolas, nos Edificio di Corte, nos Centro di Gobernación Bestuurskantoor, Edificio di Rekenkamer (antes Julianaschool, después Biblioteca Nacional), Edificio Monumental Cosecha, Vuurtoren, cas di Gobernador, Nicolaas Store, scolnan monumental manera unda nos Universidadt ta estableci, La Salle College, Dominicus College, Rosa College, Rosario College, Sint Antonius College, Abraham de Veerschool, Sint Augustinus College, Santa Teresita Collegey mucho mas. Un cantidad impresionante di edificionanmonumental a keda rescata y restaura bao liderazgo di Mike Eman.
Awe su preocupación ta pa salba e edificionanmonumental Juliana School y Beatrix School. Schoolnan cu a carga nomber di nos Reina Juliana y Reina Beatrix y a hunga un papel grandi den educación di Aruba. E lo ta lamentabel si lagae monumentonan aki sigui deteriora y bai perdi. Pesey awe e líder di fracción di AVP mr. Mike Eman a inicia hunto cuprominentenan den historia di ensenjanza na Aruba un lucha paproteha, salba, rescata y restaura e monumentonan Julianaschooly Beatrixschool.


text:
E TA UN ORGUYO GRANDI CU NOS PROFESIONALNAN DI ARUBA MES A NEGOCIA CU HULANDA RIBA COHO Y RAFT
“E punto di salida ta cu nos ta keda na mesa, nos lo kedadialoga fuerte y asina nos por a saca e miho resultadonan pa Aruba”
Diahuebs mainta a tuma luga e reunion publico den Parlamento di Aruba pa trata COHO. Prome Minister Evelyn Wever-Croes den su disertacion a informa Parlamento di e pasonan cu Gobierno a tuma pa asina keda cla cu e negosacionnan cu Hulanda despues di 13 luna.
Awor tin un consensus entre Aruba, Corsou, Sint Maarten y Hulanda riba e textonan di COHO. E siguiente paso ta pa pidiRaad van Advies e conseho riba e ultimo draft di e ley aki. Dia3 di September ta bay Conseho di Minister di Reino y despuese documentonan ta bay Parlamento.
“Reunionnan ta intenso. Nos ta tuma esaki hopi na serio. Nos punto di salida semper tabata cu nos ta sigui dialoga, nos ta keda na mesa pasobra ta aisna nos por yega na otro y purbacrea e confiansa cu bo tin mester ora bo ta presta asina hopiplaca di un partner y cu bo tin cu bay paga bek. E no ta facilpero mi mester bisa cu e ta un orguyo hopi grandi cu nos tin un ekipo hopi profecional den gobierno cu a yuda gobierno cu esaki”.
Pa loke ta e COHO e diligencia tabata den man di DirectieWetgeving y Juridische Zaken; Sr George Croes, Sr Carlos Guaimo y Sra Mariska Koolman. E parti di RAFT tabata den man di Directeur di Finanzas sr Derick Werleman, Sra Joanne Kock y sr Chito Paris. Den esaki a haya asistencia enorme di consehero di Minister di Finanzas, sr. Nilo Swaen y Sra Indra Zaandam cu ta e representante di Aruba den e tijdelijke werkorganisatie como liaison entre Aruba y Hulanda. Esaki ta e ekipo cu haci e trabou.
“Ami tabata sinta na mesa ora cu Secretario di Estado Knops tabata na mesa pero mayoria di e trabou tabata haci riba e nivel ‘ambtelijk’ pa e profesionalnan di Aruba mes. E punto di salida ta cu nos ta keda na mesa, nos lo keda dialoga fuerte y asina nos por a saca e miho resultadonan pa Aruba”, PromeMinister Evelyn Wever-Croes a expresa.


text:
‘FREEZONE ARUBA POR CONTRIBUI NA CRECEMENTO Y DIVERSIFICACION ECONOMICO'
Minister di Asuntonan Economico, Comunicacion y Desaroyo Sostenibel, Sr. Geoffrey
Wever ta sigui di bishita na diferente instancia y departamentonan cual tur ta forma e
grupo di stakeholders den Aruba su economia.
Dialuna ultimo Sr. Wever a bishita Freezone Aruba N.V. ("FZA"). A logra haya un splicacion
amplio di director Sr. Greg Peterson y nan team.
Locual a resalta ta cu FZA tin su retonan pero por wordo utilisa como instrumento importante
pa stimula nos economia. Den e meta di yuda pone Aruba riba mapa internacional,
especialmente den combinacion cu e implementacion di e 6 sectornan prometedor cu mester
diversifica nos economica, FZA por hunga un rol importante.
Sr. Wever a sali positivo for di e reunion y ta convenci cu e periodo nos dilanti mester wordo
uza pa haci e ahustenan necesario pa FZA tambe por duna su contribucion na e crecemento
economico y diversificacion di nos economia.


text:
Awaseru fuerte mei mei den luna di Aprel. Ni un siman despues tur palu di Kibrahacha ku ta den e área di awaseru ta kuminsá nan show di magia. Un extravangansa hel di flor, un oásis den e mondi shinishi i seku. Oro likidó pa tur animal ku ta kome nektar manera blenchi, barika hel, toepial, abeya, maribomba i otro animal ku gusta esaki. Un ekspreshon visual di koló lokual nos por atmirá ku asombro. Algu ku no ta dura […] Read more »
Konosé bo founa: Para – Deklá (Phalacrocorax brasilianus)
Si bo sa kore pasa e planta di limpia awa sushi na Klein Hofje mainta trempan of atardi lat, tin chèns ku bo a yega di mira e para aki sintá riba e bakinan di awa ku su ala di sprèit pa seka den solo. E para aki tin e nòmber Deklá. Tambe por miranan regularmente kantu di kosta, manera na Seaquarium. E para aki ta midi mas o ménos 60 centimeter i tin un koló skur ku ta kasi […] Read more »
Konosé bo founa: Para – Chipe di norte (Parkesia noveboracensis) BISHITANTE
E bishitante aki ta un bista general riba nos isla, aunke mayoria hende lo no ripará ku e tei. Ta esnan ku ta opservá bon so lo rekonosé e animal aki. E para aki ta midi mas o ménos 14 centimeter. Su koló parti ariba ta maron skur, i riba su barika e plumanan ta koló krèm/hel ku strepi skur. Ademas e para tin un strepi koló krèm riba su kabes nèt riba su wowo. E komportashon kaminda e para […] Read more »
Konosé bo founa: Para – Patu morèkè (Anas discors)
Tin un variedat di patu ta biba riba Aruba, Boneiru i Kòrsou i Patu morèkè ta un di nan. Si bo ke opservá e para aki na e momentu aki, awor ku dam ainda no ta yen di awa, e mihó lugá pa bai wak ta e diferente planta di tratamentu di awa sushi riba e islanan. Aki nan ta sinta riba e rant di e bakinan den grupo grandi. Pero nan tin basta miedu di hende. Bo por rekonosé […] Read more »
Konosé bo founa: Para – Trupial Kachó (Icterus nigrogularis curasoensis)
E para aki ta sinta den palu, su koló manera un mango hechu. Su koló di pluma ta kontrastá den forma briante kontra e medio ambiente koló shinishi di e mondi seku. No ta su pluma so ta remarkabel, e zonido ku e animal aki ta produsí ta mesun remarkabel. Por kompará e zonido aki ku e zonido ku kachó ta produsí. E nòmber Trupial Kachó na Papiamentu, ta referí na e zonido aki. Pero tin tiki hende ku ta […] Read more »
Reforestashon na Klein Boneiru
Ta rondoná un yu di Kadushi (Cereus repandus) ku hopi amor ku pida piedra di kalki pa asina krea un tiki fresku, i tambe un lugá pa wanta awa bou di e solo fuerte i kalor intenso riba Klein Bonaire. A transplantá e mata aki for di un lugá riba e isla prinsipal, kaminda e mata no tabata deseá mas, pa e lokalidat kaminda ku tempu e tin ku krea un populashon nobo di kàktús. E mata chikitu ta pertenesé […] Read more »
Konosé bo founa: kokolishi – Bloedende tandneriet
Bloedende tandneriet (Nerita djente sangrá) (Nerita peloronta) Esta un nòmber e kokolishi aki tin. Na Hulandes e yama Bloedende tandneriet i na Ingles ta yamé Bleeding Tooth Nerite. Na Papiamentu no tin un nòmber spesífiko pa e animal aki, pero si tradusí e nòmber for di otro idioma e lo haña e nòmber Nerita djente sangrá. E nòmber ta lógiko si bo opservá parti abou di e kokolishi kaminda e boka ta situá. Aki bo por mira un mancha koló […] Read more »
Un raton chikitu misterioso
Espesie humano, Homo sapiens, humano ku ta pensa, a plama rònt mundu danki na gran kantidat di invenshon. Na pia, ku barku, i mas resien ku avion. Kasi no a sobra un lugá, riba tera, na mundu kaminda hende no a yega di kana. Área virgin kasi no ta eksistí mas. Ademas di esaki Homo sapiens tin e tendensia fèrfelu i persistentemente pa biaha ku stowaway. Sea ta trata di espesie di mata ku ta kompañá humano den forma di […] Read more »
Konosé bo founa: kokolishi
Nerita di Kuater djente Kokolishi marino ku ta pertenesé na e famia di Nerite hopi biaha tin punta manera djente ku ta lokalisá riba en plachi banda di e ‘boka’ di e kokolishi, kaminda e kokolishi ta saka su kurpa pa por move. E espesie ‘Caribbean Four-tooth Nerite’ òf Nerita versicolor tin kuater djente riba e plachi banda di e boka i ademas tin un kantidat di punta mas chikitu riba e lep parti pafó. Koló di e kokolishi por […] Read more »
Konosé bo founa: kokolishi
Common purple snail/ Paarse zeezeiler (Janthina janthina) Blou lila skars Na aña 1758, e sientífiko Linnaeus a duna e nòmber sientífiko Janthina janthina na un kokolishi i e habitante den dje ku ta sumamente chikitu i ku koló blou i lila. Na Papiamentu no tin nòmber pa e animal aki ku ta biba rònt mundu den laman tropikal. Na Hulandes ta yam’é Purperen òf Paarse zeezeiler i na Ingles ta yam’é Common purple snail. E kokolishi aki no ta skars, […] Read more »


text:
AGENDA DI EHECUCION COMO PASO NOBO DEN E COOPERACION ENTRE HULANDA Y ARUBA
Conhuntamente Hulanda y Aruba a formula un agenda paehecucion di e ‘Landspakket’. Den e ‘Landspakket’ aki a incorpora entre otro medida dirigiriba fortifica e estado di derecho y mehora e manehofinanciero, sistema di impuesto, cuido y enseñansa. E meta taaporta na un Aruba resiliente y exitoso.
Riba 13 di november 2020 Hulanda y Aruba a firma e areglomutuo pa ehecucion di e ‘Landspakket’. Durante e ultimo simannan a traha den cooperacion estrecho y a hacipalabracion riba e prome pasonan cu Aruba, pa gran partisosteni door di Hulanda, lo tuma. E pasonan aki ta haya nanrepercucion den e prome agenda di ehecucion. Di e forma akita haci investigacion comparativo di e condicionnan di trabouden sector publico y semi-publico y ta enfoka riba manehofinanciero. Tanto Aruba como Hulanda a compromete nan mes pa tuma e pasonan palabra.
E agenda di ehecucion ta un documento cu lo wordo refina continuamente. Esaki lo tuma luga den prome instancia cada cuartal y lo ta alinea cu decision di Conseho di Ministro di Reino tocante e tramonan adicional di e sosten di likides.
Secretario di estado Knops ta contento cu pa medio di eagenda di ehecucion aki ta duna contenido na e restructuracionnan necesario. “Despues di firmamento di e areglo aki mi a indica cu ta awo e trabou mes ta bay cuminsa. E agenda di ehecucion aki ta yuda nos den esaki y di e manera aki ta forma un guía cu fecha fiho.”
Minister-president Wever-Croes: “Den tempo difícil palabracion concreto ta importante. Esaki a wordo haci den e Agenda di Ehecucion. Mi ta kere den Aruba. Ta tempo dificilpero kibra nos lo no kibra. Nos ta wak futuro. Nos ta mira nos dilanti. Hunto nos ta para fuerte”
Aruba y Hulanda a firma e acuerdo aki dialuna 1 di februari.


text:
Dementie Café
Dementie Café CasMarie 25 di Juni 2015
Mundialmente e síndrome di demencia ta wordo mira como un di e causa di mas significante di crisis den sector social y sector di salubiridad. Ta wordo premira cu pa anja 2050 e cantidad di persona cu demencia lo aumenta mas cu 3 vez e cantidad actual. E estudio “ Women and Dementia” (ADI 2015)… Read more »
Dementie Café CasMarie 25 di september 2014
CasMarie ta brinda un anochi di información tocante demencia riba diaweps 25 di september proximo. Mas y mas nos ta realisa cu e impacto di e síndrome aki ta enorme, cu e ta un malesa progresivo y ta afecta hopi mas cu djies e famia di mas cerca. Ta hopi importante pa nos por reconoce… Read more »
Lifestyle y Demencia Diahuebs 26 juni 2014
CasMarie ta brinda un anochi di información riba diaweps 26 di juni. E impacto di e syndroma di demencia ta enorme y ta afecta hopi mas cu djies e famia di mas cerca. Según e organisashon mundial di salud (WHO) Demencia por wordo considera como un di e retonan mas grandi riba e tereno social… Read more »
Dementie Café CasMarie 27 maart 2014
CasMarie ta brinda un anochi di información riba diaweps proximo 27 di maart. Nos sa cu e impacto di e syndroma di demencia ta enorme y ta afecta hopi mas cu djies e famia di mas cerca. Importante ta pa nos por reconoce e señalnan y nos ta na altura di e consehonan y posibilidadnan… Read more »


text:
Esaki ta debi na e temporada cu nos ta aden cu ta ser referi na dje como temporada di horcan.
Durante e temporada aki cu ta core di juni pa november nos comunidad por spera dianan cu hopi calor y temperatura hopi halto cu por ta peligroso pa nos salud. Pa combati e fenomeno di naturalesa aki no ta posibel, pero si nos por tuma accion pa proteha nos mes y preveni consecuencianan pa motibo di e calor extenso.
Calor por ocaciona deshidratacion, zonnesteek, presion halto, dolor di cabes, cansancio, biramento di cabes y stoma, sacamento, cram di musculo y hasta ataca (stroke) cerca un persona cu ta den e temperatura cayente pa un tempo largo.
Departamento di Salud Publico ta conseha comunidad pa durante e dianan cu ta sigui:
- Bebe hopi awa por lo menos 2 liter pa dia, uza protector solar SPF 30 of mas;
- bisti bril di solo, pechi of sombre, paña di color cla preferibel di catuna of linen;
- evita bebida cayente y bebidanan cu ta contene cafeina of hopi sucu durante e oranan mas calor cu ta entre 11:00 di merdia pa 2:00 di atardi;
- refresca bo mes, baña cu frecuencia;
- come fruta y berdura pa resfreca;
- no haci actividad fisico of traha den solo sin proteccion;
- acudi na un dokter si bo no ta sinti bo bon;
- proteha baby, bisti menos paña den cas y mas awa pa bebe;
- proteha hende di edad avansa.
Nos muchanan, enfermonan y nos hende grandinan ta esnan mas vulnerabel pa e calor aki. Ta hopi importante pa vigilanan constantemente y refresca nan curpa pa wanta e temperatura abou y hidrata nan cu suficiente likido.


text:
Diadomingo madruga birando mainta a drenta informe di cu na Divi Dutch Village security tin un sospechoso wanta riba tereno di e hotel, mesora a dirigi un patruya na e sitio. Na caminda pa e sitio a drenta un otro informe di cu e sospechoso tabata lantando contra e security cu tabata tin e wanta. Na yegada di e patruya polis a bin compronde cu e security a haya un bicicleta den oranan di madruga riba e tereno di e hotel y a warda esaki un banda y a bay busca rond y a bin topa cu e sospechoso riba e tereno y mesora a sospecha y a gar’e want’e te ora cu e polis a yega. Polis a detene y a bay warda di polis cun’e, den su poder polis a haya schroefnan di un spotlight cu ta pertenece na e hotel. Buscando rond e security a bin haya varios cos horta scondi aki y aya, entre nan a haya e spotlight 2 paar di keds di huespednan di e hotel como tambe algun otro pertenencianan.
1 thought on “Security a gara sospechoso cu tabata horta riba tereno di hotel den oranan di madruga”
-
Horta cos di turista?
CORTA MAN AFO!


text:
En konekshon ku e pandemia di Corona Virus (Covid-19), Fundashon Kultural Seú Kòrsou,
En konekshon ku e pandemia di Corona Virus (Covid-19), Fundashon
Kultural Seú Kòrsou, ku ta enkargá ku e Festival di Seú den su totalidat, ta
partisipá lo siguiente:
Konhuntamente ku instanshanan di gobiernu I Sektor di Deporte I Kultura
nos fundashon ta siguiendo e desaroyonan di prekoushon rekomendá pa
instanshanan ofisial. Den fin di e siman aki, e aktividat di Mara Lensu ta
sigui normal na Hòfi Fidel djadumingu 15 di maart 2020.
Pa djaluna 16 di maart 2020 lo evaluá I sgui monitoriá huntu ku gobiernu i
instanshanan ofisial kada dia kon e situashon ta pa e otro aktividatnan.
Komo medidanan di prevenshon Fundashon Kultural Seú Kòrsou
konstantemente lo informá tur grupo I partisipante den aktividatnan di Seú
asina nos keda informá via gobiernu di dia pa dia. Ta rekomendabel pa
pone hopi atenshon riba higiena di usuarionan I tambe di kada partisipante
individual.
Fundashon Kultural Seú Kòrsou lo sigui informá i komuniká na gruponan i
na pueblo asina tin algu nobo.
Fundashon Kultural Seú Kòrsou


text:
MARTINIQUE – Despues di a completa 4 di 6 expedicion cientifico, Sociedad di Bayena di Caribe (CCS) a studia mas di 2950 mamifero marino di 10 especie diferente visualmente y acusticamente entre e islanan di Anguilla y Martiniqu e zomer aki durante su proyecto “Ti Whale an Nou 2021”. (Nos Bayenanan Chikito). A registra mas di 600 ora di zonido bioacustico di alta frecuencia den 50 dia durante un esfuerso di investigacion sosteni cu a extende pa mas di 4000 kilometer.
E GNO, funda recientemente pa biologo marino Caribense di Martinique preocupa pa proteha nan teritorio, ta mustrando resultado prometedo durante su prome aña di investigacion. Navegando banda di 13 isla di Caribe durante dos luna, a compila dato tocante mamifero marino den henter e region. E organisacion Caribense aki ya ta posiciona como coordinado pa promove cooperacion necesario entre e diferente islanan pa yuda mehora conservacion di especie cu no conoce frontera. For di e prome monitoreo, ta posibel traha un plan di maneho entre e islanan di Caribe pa proteha e mamiferonan marino den tur e awanan igualmente.
E prome 4 expedicionnan aki a permiti registra acusticamente orca (Orcinus orca) den Antiya pa prome biaha y recolecta e prome foto-identificacion di e especienan na Martinique. Especie straño manera orca pigmea (Feresa attenuata) a wordo mira pa prome biaha den Santuario di Tiburon y Mamifero Marino di Yarari, un area cu ta consisti di e awanan di Boneiro, San Eustatius y Saba dedica na proteha bida marina. E estudio di 18 famia di potvis (Physeter macrocephalus) den Caribe a demostra cu e clan socialnan aki ta wordo parti entre Santuario Yarari di e islanan BES y Santuario Agoa di e islanan Frances pa prome biaha. P’esey cooperacion (un di e pilarnan di e CAC) ta e yabi pa proteha e mamiferonan marino di manera eficiente.
Banda di compila dato cientifico, e iniciativa di Caribe a beneficia mas di 20 participante activo den investigacion di mamifero marino den region di Gran Caribe. E participantenan local a wordo capacita y a adkiri habilidad den e tema poco conoci aki durante e expedicionnan aki pa mehora conocimento di e mamiferonan marino den nan teritorio.
Pa cada expedicion, un tripulacion di 6 a participa den e expedicion en busca di bayena y dolfijn. Un sistema di hidrofono cu a wordo getou a permiti nan scucha cua especie di mamifero marino tin cerca di e barco durante dia y anochi. Inspeccion visual continuo desde e dak di e barco ta yuda nan señala e mamifero marinonan na superficie di awa. Ora cu e animalenan ta bin suficientemente cerca di e boto, e tripulacion ta compila informacion cu camara cu telelens. Cu esaki nan ta identifica potvis pa medio di e staartvin mescos cu nos ta haci cu fingerprint. E informacion aki ta permiti establece famia y registra e movemento den henter Antiya.
Tur e islanan di Caribe ta depende di ecosistema marino pa nan alimentacion y ingreso, pa cua motibo ta importante proteha esaki. E bayenanan ta un especie vital pa e humanonan. Poco hende ta na altura, pero e bayena grandinan ta captura 4 biaha mas dioxido di carbono y ta produci 4 biaha mas oxigeno cu e selva grandi di Amazona anualmente. Por ehempel, el potvis ta e depredador mas grandi di mundo, nan ta biba den famia, nan tin cultura y ta papia diferente idioma entre e clannan. Perdida di e especie aki lo por implica un desaster pa bida marina manera nos conoc’e.
E resto di expedicion sigur cu ta bay revela otro resultado fascinante tocante nos patrimonio natural di cua sa asina poco.
Red y socio
E mision aki ta resultado di e cooperacion di un red Caribense, cu ta parce di ta e miho solucion pa proteccion di e especienan migratorio cunos ta comparti. Esaki ta posibel danki na participacion di socios publico y priva: Corail Caraibes, World Wildlife Fund for Nature – Hulanda, EDF Group Foundation, Orange Foundation, SARA, DCNA y AWI.


text:
E proyecto piloto pa alumnonan di Ciclo Basico na Colegio Arubano Oranjestad, esta “Fit Teens” ya caba ta den su di 8 siman. Instituto Biba Saludabel y Activo, IBiSA y Departamento di Salud su seccion ‘Cuido di Salud Hubenil’ ta encarga cu e programa cu ta tuma lugar tur diaranson merdia for di 2’or pa 4’or di atardi.
Den e simannan cu a transcuri, Joel Martijn, Lifestyle Coach di IBiSA y Ebrina Curet, nutricionista/dietista na Cuido di Salud Hubenil a traha cu e hobennan cu ta participa na e programa. Un promedio di 14 hoben tey presente na e lesnan y ta sigui presentacion di diferente topico, entre otro: ‘Guia pa un Bida Saludabel’, ‘Energia y Balans’, ‘Peso Saludabel’, ‘Lesa etiketa di cuminda’etc. Cu hopi interes e hobennan ta atende tambe e lesnan ‘Con pa cushina saludabel y tur tecnica rond di e preparacionnan’. Pa e lesnan di cushinamento ta haci uzo di e cushina di “The Healthy Way”.
E parti di movecion tambe ta hopi importante y e hobennan ta haya instruccion tur siman riba temanan di ‘Team building’, ‘Fun y Fitness games’. Nan a haci un ‘fitness test’ riba e prome dia di les y dia 16 di april ultimo a haci un di dos, mientras cu riba e ultimo dia di les lo haci e mesun ‘fitness test’ pa mira nan desaroyo y eventual progreso. Cu e test aki, ta midi con nan condicion fisico a mehora.
Cada siman e hobennan ta haya guia riba diferente area, con pa siña identifica, monitorea, analisa y pone meta, pa nan mes por traha y drecha nan salud, cu e meta pa nan por biba un bida mas saludabel y activo. E instruccionnan cu e hobennan ta haya ta di importancia pa motibo cu esaki ta siña nan con pa logra nan metanan. Banda di e actividadnan aki, e hobennan ta trahando riba un competencia di poster. Cu hopi interes nan ta preparando un poster cu lo tin cu sirbi pa promove cuminda y cos di bebe saludabel na e cantina di nan school mes.
E reaccion di e hobennan participando na e proyecto piloto di “Fit Teens” ta tremendo y tanto IBiSA como Departamento di Salud ta hopi contento cu e hobennan ta haci nan best pa atende tur les y ta mira cu nan ta participa cu hopi entusiasmo. Cu e proyecto piloto di “Fit Teens”, e meta ta pa conscientisa hobennan riba nan calidad di bida. Traha, mehora y mantene nan estilo di biba, come saludabel y cumpli cu e normanan di haci movecion minimo 60 minuut tur dia.
E ultimo dia di les pa e hobennan lo ta dia 4 di juni 2014. IBiSA y Departamento di Salud ta gradici Colegio Arubano Oranjestad pa nan aporte grandi na e proyecto piloto di “Fit Teens”.


text:
Dia 22 di mei ta celebra Dia Internacional di Biodiversidad. E aña aki ta recorda cu 25 aña pasa, durante un congreso di biodiversidad, cu internacionalmente a establece 3 meta riba e tereno aki. Nan ta, conservacion di biodiversidad rond mundo, su uzo mester ta sostenibel y mester haci uzo di su beneficio na un manera igual y responsabel
Na e momentonan aki ta importante pa Aruba evalua su aporte na biodiversidad den mundo. Cu e pensamento aki, ta importante pa nos proteha nos flora y fauna sin lubida nan habitat cu ta, sea un eco-sistema marino of terestre. Den e documento ‘BEST’, e Factsheet di Aruba su profil ta duna un indicacion concreto den cua estado di importancia nos eco-sistema biologico ta. Instancianan cu a contribui cu e informacionan aki ta: Parke Arikok, Aruba Birdlife Conservation, Aruba Marine Park Foundation, Aruba Marine Mammal Foundation, TurtugAruba y Directie Natuur en Milieu. Den e documento aki, ta tene na cuenta e geografia, geologia, clima, eco-sistema, biomes y especienan endemico.
Ta menciona cu e ‘Bushi’ (Melocactus strmineus) cu por haya den Parke Arikok ta un di esnan endemico cu ta core peliger di extincion. Pa e motibo ey e ta riba e lista di especienan protehi den nos ley pa medio di e Decreto Nacional pa Proteccion di Flora y Fauna Endemico (2017)/Landsbesluit Bescherming Inheemse Flora en Fauna (2017).
Otro bestia y mata cu ta riba e lista menciona ta: Pega Pega (Phyllodactylus julieni), Cascabel (Crotalus durissus unicolor), Toteki (Anolis lineatus), Lora Yellow-shouldred Amazon (Amazona Barbadenis) esaki no ta existi mas na Aruba. Raton di Anochi ( Leptonycteris cracoae/long nosed bat). E bestia aki tin un trabou hopi importante cu ta polinisacion di cadushi y tuna.
Loke ta trata e matanan: Wayaca Macho (Guaiacum Sanctum) ta core peliger.
Pa loke ta trata nos laman, e lista di e especienan di coral tambe ta largo. Pa e categoria di piscanan nos a inclui tribon y chucho (rays), haciendo e lista di especienan cu ta core peliger, mas largo ainda.
Nos ta menciona algun di e especienan cu ta corre peliger. Nassau grouper (Epinephelus striatus), Goliath grouper (Epinephelus itajara), Buni-Atlantic Blue fin tuna(Thunnus thynnus) y por ultimo e tribonnan tambe ta riba e lista. Nan tin un papel importante den e mantencion di structura y bon funcionamento di nos eco-sistema marino.
Loke ta trata e tortuganan, tur ta cay den e categoria di bestianan cu ta core peliger di no existi mas. Riba e lista di Aruba, nos lista local, ta poni e Carret, Turtuga Blanco, Drikil, Cawama, Kemp’s Ridley turtle, y Olive Ridley turtle.
Pa un bista amplio riba e document por check online uzando e link aki:
http://bit.ly/2x4U1nj
Tambe por bishita nos Facebook page: dnmaruba
Nos tur mester ta consciente di nos biodiversidad. Ban preserva locual nos tin. Aunke hopi di nos ta consciente di e importancia toch tin perdida di biodiversidad na mundo. Ban haci di nos banda tambe. Felis Dia di Biodiversidad 2018.


text:
Diasabra anochi e Campeonato di futbol femenino di Arubaanse Voetbal Bond – AVB a continua riba tereno di Franklyn Bareno na Piedra Plat ora cu e ekiponan di Riverplate y Dakota a topa otro. Pa tanto e ekipo di Dakota y Riverplate nan a hunga nan ultimo partido di e campeonato regular den futbol femenino. Mester bisa cu e ekipo di Riverplate a conoce un tremendo temporada unda nan a bataya y a sa na gana tanto RCA y Britannia cu ta contenedornan fuerte pa e titulo maximo den futbol femenino. Awor nan lo prepara pa e playoff final cu lo inicia despues cu e seleccion nacional di futbol femenino regresa bek Aruba. Pa Dakota e campeonato no a bay manera desea, aunke nan a bataya fuerte contra tur ekipo nan a keda cortico pa e playoff final.
Den e partido di diasabra anochi, e ekipo di Riverplate a bin dicidi y demostra bon futbol di toke cu atakenan relampago y a probecha bon di e oportunidadnan di gol cu a crea. E ekipo amariyo tambe a realisa algun atake riba gol pero sin mucho peliger pa e portero di River. Un bes mas e dos hungadornan peligroso den Riverplate tabata Margenine Kock cu a anota 2 gol y sigur tambe Munjeuline Tromp cu a anota un hattrick esta 3 gol. Ambos hungador sigur lo ta esnan cu mester tene bon cuenta cune durante di e playoff final. E otro golnan di Riverplate a bini di Donna Luitjes, Ashley Douglas, Isabelle Netto y G’leen Schwengle.
Keda pendiente pa e playoff final di futbol femenino cu lo conta cu e cuateer ekiponan esta Britannia Damas cu a caba na di prome lugar sigui pa RCA na di dos lugar, Riverplate na di tres lugar y La Fama Damas cu a caba na di cuater lugar.